“Қизларни ўқитинг, токи бировга муҳтож бўлишмасин”. Тожикистонлик фоҳиша – ўз кечмишлари ва нега бу йўлдан қайта олмаётгани ҳақида\n20 май 2022, Тошкент вақти: 09:13\n“Настояшчее время” телеканали Бутунжаҳон одам савдосига қарши кураш кунига бағишланган махсус лойиҳа доирасида турли мамлакатлардаги фоҳиша аёллар, клиник руҳшунослар, тадқиқотчи ва шифокорлар билан мулоқот қилиб, фоҳишаликнинг сабаблари, ижтимоий ва руҳий жиҳатлари, эркаклар нега сексни сотиб олиши ҳақида уларнинг фикрларини ўрганди. Қуйида тожикистонлик фоҳиша аёл ўз бошидан кечирганларини ҳикоя қилиб берган.\nТахмина Тожикистондаги қишлоқда туғилиб, вояга етган. Ҳозир у 34 ёшда. Фоҳишалик қила бошлаганига 8 йил бўлди. Тожикистонда фоҳишалик қонунга хилоф. Фоҳишалик билан шуғулланиш жарима ёки маъмурий қамоқ билан жазоланади. Қўшмачилик учун эса жиноий жавобгарлик бор.\nКўзгуда ўз аксимга қарашга ботинолмас эдим. Унда ўзимни эмас, “фоҳиша”ни кўрардим, бутун зино ишларим кўз олдимдан ўтарди. Ҳар гал ичимда таънали бир сас: “Сен бунақа эмасдинг-ку, покиза аёл эдинг-ку, нега ҳаётингни барбод қилдинг?” дея қалбимни ўртар эди. Ўзимдан ирганардим. Мутлақо ёт одамнинг сенга тегинишини кўтариш жуда оғир. Ичимга чироқ ёқса ёришмасди. Ўзимдан, танамдан нафратланар эдим. Аммо чорасини топдим. Ҳар сафар, шунақа фикрлар чулғаб олганида ётиб ухлайдиган бўлдим. Уйқу ҳамиша ёрдам беради.\nИчимдаги “мен” мени ҳануз қабул қилмаган. Лекин мен бунга жиддий қарамайман. Ўзимни бу менинг ишим, ортиқ ҳеч нарса эмас, деб ишонтирдим. Бу иш билан шуғулланганим билан ёмон одам эмасман, ёмон бўлиб қолмайман ҳам, деб овундим. Инсонийликни йўқотиб қўймаслик мен учун ҳаммасидан муҳим.\nФоҳишаликда хайрли ҳеч нима йўқ. Давлат аёлларга ёрдам бериши лозим, токи бу йўлга кириб кетмасинлар. Кирган аёл кўп азоб чекади, ишонинг. Ортга қайтиш ва ҳаётимни ўзгартириш имкони бўлганида эди, албатта шундай қилган бўлардим. Қизларни ўқитиш, иш билан таъминлаш керак, шунда катта йўл ёқасига чиқадиганлар камаяди. Аёлларга кўмаклашиб, секин-аста фоҳишабозликни тақиқласа бўлади.\nФаҳшни бас қилсам, тузукроқ иш топиб, қизимга гўзал бир ҳаёт яратиб берсам, дейман. Токи унинг тақдири меникига ўхшамасин, университетда ўқисин, ҳеч кимга муҳтож бўлмасин. Ҳозир онаси нима ишлар қилиб юрганини билмайди у, аммо вақти келиб ҳаммасини сўзлаб бераман.\nОта-онам ҳам билишмайди ҳалигача. Пойтахтдаги бир ошхонада ишлайди, деб юришади. Очиғи, билишларини хоҳламайман ҳам. Иснод бу.\nПиёниста ва зўравон эр, барбод бўлган турмуш, фоҳишалик\n19 ёшимда мени бир қариндошимизнинг қўшнисининг ўғлига узатишди. Бизнинг оиламиз куёвни танимасди, ота-онасини танир эди фақат. Тўй тожик одатлари бўйича ўтди. Эрим биринчи кечада‑ёқ жўралари билан ичиб келиб, менга тирғала бошлади. Уни маст аҳволда кўриб, қўрқиб кетдим. Ўзимга яқин йўлатмасликка уриндим. Эримнинг жаҳли чиқди, мени урди ва раъйимга қарамай мен билан қўшилди. Жуда ёмон оғриди, никоҳ кечам ана шунақа даҳшатли кечди. Ўзимни шармисор қиз каби ҳис қилардим. Эрталаб уйғонганимда аъзойи баданим қақшаб оғрир, дардимни кимга айтишни билмасдим. Тушунар, деган илинжда қайин опамга ёрилдим, бироқ у “эрга тегиш шунақа бўлади, чидаш керак”, деди холос.\nТўрт йил тоқат қилдим. Эрим жуда кўп ичар, мени дўппосларди. Икки марта ҳомилам тушди. Учинчи марта юкли эканман, бир гал яна кайфда урган эди, ота уйимга қочиб кетдим. Оиламнинг боши кўкка етгани йўқ, албатта. Бунга қадар неча марта юз-кўзим кўкариб борган бўлсам, ҳар сафар ота-онам мени қўярда-қўймай эримнинг ёнига қайтариб юборган. Бу гал ҳам жўнатишмоқчи эди, мен йиғлаб, бўйимда борлигини ва яна бир фарзанд доғига чидай олмаслигимни айтдим, агар қайтишга мажбур қилсаларингиз ўзимни ўлдираман, дедим. Ҳайтовур, бу пўписамдан сўнг қолишга изн беришди.\nТаъна-маломатлардан бошим чиқмай қолди. Улар менга: “Ёмон хотин бўлдинг, яхши хотин бўлганингда оилангни сақлаб қолган бўлардинг, арзимаган нарсага эрингни ташлаб қочмасдинг”, дейишарди. Мен бу таъналарни сиртимга юқтирмасликка тиришардим, борадиган ерим йўқ эди-да ахир. Маълумотим, тайинли касб-ҳунарим бўлганида ҳам бир нави эди. Кўзим ёриганидан сўнг болам шаънига ҳам таъналар айтила бошлади. Мен кун бўйи йиғлар эдим, ўзимни ўлдирай десам фарзандимни кўзим қиймасди. Қизалоғим бир ёшга тўлгач ота-онамга Душанбега бориб ўзимга иш топмоқчи эканимни, боламга қараб туришларини илтимос қилдим. Улар рози бўлишди.\nПойтахтда дастлабки кезлар қариндошимизникида яшаб турдим, ресторанга идиш-товоқ ювувчи бўлиб жойлашганимдан кейин эса ўзим билан бирга ишлайдиган аёл бошқа қизлар билан ижарада турадиган квартирага кўчиб бордим. Ресторанда менга кунига 40 сомоний (3.5 доллар) тўлашарди. Хонадошларимиз орасида бир қувноқ жувон бор эди, у фоҳишалик қилишини ҳаммамиз билардик, лекин у ҳеч қачон эркакларни уйга бошлаб келмаган. Кунларнинг бирида икковимиз узоқ суҳбатлашдик: у қачон ва қандай қилиб бу йўлга кирганини сўзлаб бергач, менга ҳам таклиф қилди. Мен рад этдим ва бундай қилиш хато бўлади, менга кераги йўқ, дедим.\nИдиш-товоқ ювувчи бўлиб ишлаш менга кун сайин қийин кеча бошлади. Белимда оғриқ пайдо бўлиб, кейинчалик елкаларим, қўл-оёғим ҳам қақшайдиган бўлди. Гоҳида эрталаб оёқда тура олмай қолардим. Аммо мен ишлашим, пул топишим керак эди. Ойлигим ўзимдан ортиши маҳол бўлса-да, емай-киймай оиламга пул жўнатишга тиришардим. Бир куни болам касал бўлиб қолганини эшитдим, жўнатишга пулим йўқ эди. Ўтириб, юм-юм йиғладим. Ижарадошим аҳволимни фаҳмлаб, таклифи ҳануз кучда эканини, бу ишни бир-икки марта қилган билан ёмон бўлиб қолмаслигимни, боз устига, боламни деб ва муҳтожликдан шунга мажбур қолаётганимни айтди. Мен розилик бердим.\n“У яхши одам, мен эса фоҳишаман”\nБиринчи мижозимни шу жувон топди. Мен у билан “нейтрал” ҳудудда учрашишим керак эди. Туппа-тузук эркак чиқиб қолди. Яқинда хотини ўлиб, ёлғизликдан сиқилганида фоҳиша хизматидан фойдаланмоқчи бўлибди. Гапга берилиб кетдик. Унга бутун тарихимни сўзлаб бердим, менга раҳми келди. Эрталабгача ёнида қолдим, ҳолбуки у билан ётганимиздан сўнг кетишим мумкин эди. Жинсий алоқа қилмаганимга анча бўлганди. Эрим билан айрилишганимиздан сўнг ҳеч ким билан ётмагандим. Эрталаб у менга 600 сомоний (50 доллар) берди. Бу катта пул эди мен учун. Сўнгра “бу пулни ота-онангга бер, болангни даволатишсин. Ўзинг ҳам иложи бўлса бу ишингни ташла”, деди.\nШундай қилиб фоҳишаликка кириб қолдим. Бошланишига дугонам қарашиб турди, бора-бора ўз мижозларим пайдо бўлди ва мен ишимдан, катта йўл бўйига чиқишдан ийманмай қўйдим.\nЎша, биринчи мижозимга кўп гапларни айтган бўлардим. Берган ёрдами ва дардимни англагани учун ундан миннатдорман. У билан дўстлашиб кетдик ҳатто. Кейинроқ тушундимки, ўзим билмаган ҳолда унга ошиқ бўлиб қолибман. Аммо бундан нима наф? У яхши одам, мен эса бузуқман, тенги эмасман унинг. Табиийки, ҳисларим ҳақида унга оғиз очганим йўқ. Айтиб нима қиламан? Қачондир эрга тегишимга кўзим етмайди сира. Фоҳишаларнинг ҳеч кимга кераги йўқ. Биз атиги бир кечаликмиз, бир умрлик эмас.\n“Қанийди унутсам ўша тунни”\nКунларнинг бирида трассада турганида ёнимда машина тўхтади. Биз нарх ва бошқа шартларни келишдик. Кейин машинага ўтириб, чорбоққа жўнадик. Мижозим мени ўзи учун олганини, дўстлари ўз қизлари билан боражагини айтди. Манзилга етиб келиб, ичкарига кирдик, у ерда эса бир гала маст-аласт эркак бор эди. Бошқа қизлар қани, деб сўрадим. Ташқарига чиқишувди, ҳадемай келишади, деб жавоб беришди. Ичкилик таклиф қилишганди, хоҳламадим. Ярим соат ўтса ҳамки қизлардан дарак бўлмади. Мени даҳшат босди. Бир пайт эркаклардан бири менга суйкала бошлади. “Сен билан эмасман”, деб қайтариб ташладим. Шунда мени бу ерга олиб келган йигит: “Нима фарқи бор, фоҳишасан-ку, пулингни тўлаб истаганимизни қиламиз. Керак бўлса ҳаммамиз бирваракайига ётамиз сен билан”, деди. Улар 12-15 киши эди.\nТирғалиб турган эркак мени нариги хонага судрамоқчи бўлди. Шунда улфатлари: “Нимадан уяласан, шу ерда бажаравер, нима, жониворинг кичкинами?” деб масхара қилишди. Ва у мени ўша ернинг ўзида ечинтиришга тутинди. Бўйсунмаган эдим, бирови олдимга келиб, мушт солди ва мени маҳкам ушлаб турди, шериги эса зўрлай бошлади.\nЎша тунни ҳеч қачон унутмасам керак. Мени навбатма-навбат зўрладилар. Бир томондан тан оғриғи, иккинчи томондан жирканиш ва аламдан ўлаёздим. Ҳатто йиғлагани мадорим йўқ эди. Шу ерда куним битди, деб ўйлагандим. Улар нафсини қондириб бўлганида мен оёқда тура олмасдим. Мени машинага ортиб, шаҳарга олиб кетишди. Биттаси таҳдид қилдики, органда катта танишлари бор эмиш, бировга чурқ этгудек бўлсам, мени ернинг тагида бўлсам ҳам топишармиш. Ҳеч кимга шикоят қила олмаслигимни жуда яхши билишарди улар. Милицияга бориб нима дейман? Салом, менинг исмим Тахмина, фоҳишаман, дейманми? Йўқ. Бунақаси кетмайди. Улар мени олган жойларига элтиб қўйиб, қўлимга 200 сомоний (17 доллар) тутқазгач, тушириб юборишди. Мен қизларни қўнғироқ қилиб чақирдим. Келиб, олиб кетишди. Ювинтириб, тўшагимга ётқизиб қўйишди. Таниш врачни чақиришди.\nШундан сўнг фоҳишаликни ташлашга қарор қилдим. Соғайиб кетгач бошқа иш изладим, лекин топа олмадим. Ноилож, трассага қайтдим.\nҚанийди, ўша кечани унута олсам...


Microsoft компанияси Тошкент шаҳридаги Инҳа университетида ўқув-синфини очди - Darakchi\nMicrosoft компанияси Тошкент шаҳридаги Инҳа университетида ўқув-синфини очди\nЖАМИЯТ 28.04.2017, 13:22\nТеглар: Тошкент, Microsoft\nДастурий таъминот ишлаб чиқариш бўйича дунёдаги етакчи компаниялардан бири Microsoft корпорацияси 2017 йилнинг 26 апрель куни Тошкент шаҳридаги Инҳа университети(IUT)да махсус ўқув синфини очди. Бу ҳақда Ўзбекистон Республикаси Ахборот технологиялари ва коммуникацияларини ривожлантириш вазирлиги матбуот хизмати хабар бермоқда.\nЖумладан, Microsoft’да махсус «Инновацион педагоглар» ҳамжамияти мавжуд бўлиб, у бутун дунёдан минглаб ўқитувчиларни бирлаштиради. Ҳар йили мазкур ўқитувчилар орасидан ўқувчилар учун ўқув жараёнида технологиялардан қизиқарли ва самарали фойдалана оладиганлари E2 Educators Exchange конференциясида тўлиқ компания ҳисобидан иштирок этиш имкониятини қўлга киритади.\nСеминар давомида қайд этилганидек, компания ўзининг Microsoft Imagine Academy таълим ресурсини ривожлантирмоқда, унинг ёрдамида иштирокчилар замонавий технологиялар ва дастурлаш тўғрисида билим олиши мумкин бўлади.\nMicrosof бош директори Сатя Наделла ўзига тегишли компания акцияларининг ярмини сотди. Бу ҳақда The Wall Street Journal хабар берди.Маълум бўлишича, Наделла икки кун ичида 1,7 миллион дона...


«Жуда қийин аҳволдаман». Феруза Норматова рўмоли сабаб дуч келaётган қийинчиликлари ҳақида гапирди - 12 Января 2022 - BEPUL MP3 KO'CHIRISH, VIDEO KLIP, FOTO SURATLAR, YANGI\nСуббота, 2022-01-29, 5:44 AM\nГлавная / Bosh sahifa » 2022 » Январь » 12 » «Жуда қийин аҳволдаман». Феруза Норматова рўмоли сабаб дуч келaётган қийинчиликлари ҳақида гапирди\n«Бугуноқ бир қарорга келаман», — дейди у\nАктриса Феруза Норматова Instagram саҳифасида рўмоли сабаб ҳейтерлар танқидига қолаётгани ҳақида гапирди.\nУнинг сўзларига кўра, жуда қийин аҳволда қолган. Актриса шартномалари тугамагани сабаб Instagram’да фаол бўлиши кераклигини таъкидлади. Феруза Норматова обуначилари комедик ролларига «Муслималар номига доғ туширяпсан», ибратли видео роликларига эса «Бундай видеолар олиш сенгамас», деб изоҳ қолдираётганини айтди. Шунингдек, у бугун комедия жанрида бошқа роль ижро этиш ёки этмаслиги ҳақида қарор чиқаришини таъкидлаб ўтди.\n«Жуда қийин аҳволдаман. Аросатда қолдим, виждоним қийналиб бошим қотди. Комедик видеолар олсам муслималар номига доғ туширяпсан дейсиз. Мени эса ҳали шартномаларим тугамаган. Ҳозирча Instagram’да фаол бўлишим керак. Ибратли видеолар олсам, сенгамас бунақа видеолар олиш дейсиз. Битта бошга ўралган рўмолнинг масъулияти шу қадар оғир ва синовли эканини билмагандим. Бундан кейин Аллоҳ насиб этса умуман комедия жанрида ижод қилмасликни ўйладим. Бу борада сизнинг фикрингиз қандай? Менга ёрдам беринг азизлар. Бугуноқ бир қарорга келаман ин шаа Аллоҳ», — дейди актриса.\nФеруза Норматова 2021 йил 1 октябрь жума кунида ҳижобга кирганини маълум қилганди. Шундан кейин у санъатни буткул тарк этгани ҳақида миш-мишлар тарқалди. Бироқ кўп ўтмай актриса санъатни буткул тарк этмаганини айтиб бундай гап-сўзларга барҳам берди. У ҳижобга киргандан кейин эрга тегиш учун рўмол ўради деб ўйлаганлар ҳам топилди. Феруза уларга ҳам ўз жавобини айтди. Актриса рўмол инсонлар учунмас, Аллоҳнинг буйруғи бўлгани учун ўралишини таъкидлади. Шунингдек, актриса Севара Солиева ҳамкасбининг ҳижобга кирганига муносабат билдириб, Феруза Норматова учун хурсандлигини айтиб ўтганди.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 280 | Добавил: #xabarlar, #habarlar, #uznews, #новости, #newsuz, #news, #Yangilik, #Yangiliklar, #ahborot | Рейтинг: 0.0/0


Иймон ва куфр жангги ёдингиздан чиқмасин - | Hizb-Uzbekiston.info\nHome›МАҚОЛАЛАР›Иймон ва куфр жангги ёдингиздан чиқмасин\nИймон ва куфр жангги ёдингиздан чиқмасин\nАгар биз Исломнинг ҳаётдаги асл ўрнини англай олганимизда эди, бугунгидек Исломга бепарволик қилмаган бўлар эдик.\nИшонасизми, Исломнинг ҳаётдаги асл ўрнини бугунги кунда айрим мусулмонлардан кофирлар тўғри тушунадиган бўлиб қолди. Буни идрок қилиш қийин эмас. Бунинг учун куфр оламининг мусулмонларни Исломдан узоқлаштириш учун қанчалик ҳаракат қилаётганига назар солиш кифоя. Бу ҳаракатлар кофирларнинг Исломни ҳаётга таъсири қанчалик эканлигини тушунаётганликларидан дарак беради.\nАгар куфр мусулмонларни Исломдан узоқлаштириш учун ҳаракат қилмаса, мусулмонлар жуда тез суратда Исломларига қайтадилар ва Исломий Давлатнинг аввалги нуфузини қайтаришга ҳаракат қиладилар. Чунки мусулмонлар Исломни фикрий тушунишдан узоқлашган бўлсалар-да, бироқ улар Исломга қалбан жуда яқиндирлар. Бу яқинлик Исломнинг аслида инсон фитратига мослиги, ақлан қаноатлантира олганлиги ҳамда тузум сифатида татбиқ қилинган даврларда инсоният учун адолатли, фаровон ҳаётни таъминлаб бера олганидадир. Шунинг учун мусулмонлар фикран тушунишда қолоқлашган бўлсалар-да, Исломга нисбатан қалбан мойилликлари йўқолмади.\nКофирлар шунинг учун тинмай мусулмонларни Исломдан узоқлаштиришга ва қайта исломий ҳаётни қуришга бир бўлиб интилмасликлари учун ҳаракат қилишмоқда. Мусулмонларнинг бугунги ҳолати куфрнинг хизмати ва Исломдан узоқлашиш натижасидир. Мусулмонлар Исломдан қанчалик узоқлашган бўлсалар, шунчалик хор бўлдилар. Шу ҳолатда ҳам Исломни тушунишдан тўсувчи, ҳақни ноҳақ сингари танитувчи, Ислом уламоси эканлигини даъво қилса-да, аслида куфрга малайлик қилувчи шахслар кўплаб топилади. Бу куфрнинг ҳаракати натижасидир.\nКуфрни енгишнинг ягона йўли Исломга қайтишдир. Мусулмонлар Исломни асл моҳияти билан тушунишлари ва исломий ҳаётни чин маънода қуришга ҳаракат қилишлари керак. Исломгина Аллоҳни рози қилишимиз ва куфрни енгишимиз учун ҳақиқий йўл бўла олади, фақатгина Ислом бизни икки дунёда азиз қила олади!\nАқл ва Ҳаёт Ақл ва Ҳаёт Иймон ва куфр жангида ғолиблик Ўзининг розилиги учун эгилган бошларни Аллоҳ баланд кўтаради\nTagsадолатиймонИймон ва куфркуфр жангги\nРивожланишни олдини олиш мақсадида хукумат томонидан ҳалқнинг фикрий ва моддий бойликларини йўқ қилиш “чора – тадбирлар”и\nЯҳудийларнинг Ғазога қилган ҳужуми


Юртимизда илк бор: Октябрь ойидан бошлаб 9 ёшли қизлар ОПВга қарши эмланади - zarnews.uz\nЮртимизда илк бор: Октябрь ойидан бошлаб 9 ёшли қизлар ОПВга қарши эмланади\nБачадон бўйни саратони аёллар саломатлигига жиддий таҳдид солувчи хасталиклардан биридир. Биргина 2018 йилда ушбу хасталик билан дунё миқёсида 570 минг янги касалланганлик қайд этилган. Ҳар йили шу касалликдан 311 минг нафардан ортиқ аёллар вафот этади. Дунёда бўлгани каби мамлакатимизда ҳам бачадон бўйни саратони барча ёшдаги аёллар ўртасида тарқалиши бўйича кўкрак бези саратонидан кейинги ўринда туради. Касалликлардан ўлим кўрсаткичи бўйича эса ушбу хасталик барча ёшдаги аёллар ўртасида кўкрак бези ва ошқозон бези саратонидан кейин учинчи, туғиш ёшидаги аёллар ўртасида эса иккинчи ўринни эгаллайди. Жаҳон соғлиқни сақлаш ташкилоти маълумотларига кўра, ҳар йили юртимизда 1600 нафар аёл бачадон бўйни саратони касаллигига чалинмоқда.\nСамарқандда ушбу хасталикни олдини олиш борасида мамлакатимизда олиб борилаётган ишлар, хусусан миллий эмлаш календарига янги вакцинанинг киритилиши ва унинг аҳамияти юзасидан семинар бўлиб ўтди. ЮНИСЕФ, Ўзбекистон соғлиқни сақлаш вазирлиги ҳамкорлигида ўтказилган анжуманда вилоят соғлиқни сақлаш, халқ таълими бошқармаси, давлат санитария-эпидемиология назорати, «Оила» илмий-амалий тадқиқот маркази вакиллари иштирок этди.\n- Бачадон бўйни саратонини олдини олиш борасида синалган ва самарали стратегия мавжуд бўлиб, бу одам папиллома вируси (ОПВ)га қарши эмлаш ҳамда саратон олди ҳолатларини скрининг қилиш ва даволаш кабилар киради, - дейди Соғлиқни сақлаш вазирлиги вакили Хурсандой Жамолова. - Миллий эмлаш календарига кўра, мамлакатимизда болалар давлат бюджети ҳисобидан 12 та бошқариладиган инфекцияларга қарши эмланади. Шунинг учун ҳам бизда эпидемиологик ҳолат барқарор сақланмоқда. Эндиликда ОПВ га қарши вакцинанинг жорий қилиниши эса яна бир оғир касаллик - бачадон бўйни саратонининг олдини олишга хизмат қилади. Юртимизда 9 ёшли қизларни режали эмлаш шу йилнинг октябрь ойидан бошланади. Бунинг натижасида келажакда ҳар йили 1100 та касалланиш ҳамда 600 га яқин ўлим ҳолатларининг камайишига эришилади.\nАйтиш керакки, ОПВга қарши эмлаш касалликнинг олдини олиш орқали уларнинг соғлом ва тўлақонли ҳаёт кечиришларига имкон яратади. Айни пайтда ОПВга қарши эмлаш дунёнинг 92 давлатида қўлланиб келинмоқда. Бачадон бўйни саратони келиб чиқишини камайтиришда эмлашнинг юқори самараси клиник синовлар даврида, шунингдек, ушбу вакцина узоқ вақтдан бери қўлланилиб келинаётган АҚШ, Австралия, Канада, Дания, Ирландия, Швеция каби давлатлар мисолида кўринган.\nИнсон мияси ҳақида нималарни биласиз?\nИнсон организмида кальций камлигини қандай билса бўлади?\nСақичнинг фойда ва зарари ҳақида биласизми?


Шанба, 04 Март 2017 12:44\n14 февралда қуролланган жангарилар томонидан Хитойнинг Синцзян вилояти Пишан уездида инсонларга нисбатан уюштирилган ҳужумлардан бир неча соат ўтгач, Осиё мамлакатининг давлат ОАВ ўхшаш мазмундаги маълумотга эга бўлган хабарларни тарқатди.\nСешанба, 24 Январ 2017 02:47\nАҚШ – АҚШ президенти Дональд Трамп, унинг кабинети ва маслаҳатчилари исломофобияни фош қилишни истаётган шахслар ва ташкилотларни аниқлаш ва чоп этишни мақсад қилиб олган The Bridge Initiative лойиҳасининг диққат марказига тушди.\nТашаббус Ислом, мусулмонлар, хусусан, исломофобия ҳақида тарқалаётган сохта хабарларнинг кўпайиб бораётганлиги сабабли юзага келди.\nжума, 04 Ноябр 2016 23:08\nКанада: исломофобия энди қонун билан жазоланади!\nЎтган ҳафта қабул қилинган Исломофобияга қарши қонунни сезмай қолгани учун канадаликларни ҳам, бутун дунё аҳолисини ҳам айблай олмаймиз. Агар “Google” қилсангиз, “дастёрингиз” сизга ҳеч қандай ҳаволани тақдим қила олмайди. Бу ҳақида энг биринчилардан бўлиб Huffington Post нашри хабар берди.\nжума, 20 Ноябр 2015 23:39\nДунёда исломофобиянинг ғалати кўринишлари кузатилмоқда\n13 ноябрда Парижда содир бўлган терактлардан сўнг кузатилган бир неча ғалати исломофобия кўринишларини Лента.ру сайти тўплам ҳолида эълон қилган.


Эксперт: Кореянинг миллий ғояси 2020 йилгача ЯИМни жон бошига 20 минг долларга етказиш\n20:02 / 21.07.2017\nХалқаро Пресс-клубда бўлиб ўтган сессия “Сиёсий партиялар: таҳлил, ташаббускорлик ва ижтимоий масъулият” мавзусида бўлиб ўтди. Унда Ўзбекистондаги сиёсий партиялар, парламент фракциялари фаолиятини жонлантириш масалаларида экспертлар томонидан ҳам фикрлар билдирди.\nХусусан, сиёсат фанлари номзоди, доцент Нигора Умарова сиёсий партияларнинг фаоллигини ошириш, миллий ғоя, партиялар фаолиятида инновацияларни қўллашга доир хорижий давлатлар тажрибалари билан ўртоқлашди.\n“Сиёсий партиялар ҳақида сўз кетганида уларнинг биринчи белгиси ҳокимият учун курашади. Бу дегани, Ўзбекистонда 4 та сиёсий партиянинг бўлиши давлатни ривожлантиришнинг 4 та муқобил дастури бор дегани. Менинг партиям кўп овоз олиб, сайловда ютиб чиқса, мамлакатни ҳозиргидан кўра яхшироқ ривожлантиради, деган даъват билан чиқишлари керак. Шу нуқтаиназардан партияларнинг ўз заифликларини тан олиши, ресурсларим йўқ дейиши, нотўғри. Бу биринчиси.\nИккинчидан, ресурслар масаласи. Партиялар қонун чиқара оладими? Депутатлари орқали чиқара олади. Ижро ҳокимиятини назорат қила оладими? Назорат қила олади. Аҳоли билан учраша оладими? Учараша олади. Ричагим йўқ, ҳокимиятим йўқ дейишга асос йўқ.\nЯна бир масала, персонификация. Яъни қонунларни унинг ташаббускори номи билан аташ хусусида. Тан олиш керак, биз Россия партия етакчиларини ўзимизникилардан яхшироқ биламиз. Ваҳоланки, Шарқда персонификация кучлироқ, у ёки бу ислоҳотлар бир инсонни номи билан боғланади. Шу пайтгача, 25 йил Ислом Каримов номи билан боғланди. Бу нарса кучли, тан олиш керак. Аммо, бизда партияларимизда бундай қила оладиган етакчиларнинг ўзи йўқ.\nЭнди парламент инновация минбарига айланиш керакми, деган мавзуга тўхталсак. Бир мисол келтираман. Буюк Британияда парламент икки партияли тизимда ишлайди. Партия сайловда ғалаба қозониб ҳукуматни шакллантирса, иккинчи мағлуб бўлган партия ҳам соя остидаги ҳукуматни тузади. У амалдаги ҳукуматга муқобил тарзда ташкил этилади. Ҳукумат аъзоси қандай қарор қабул қилса, муқобил (мухолифат) вазир унинг чиқарган қароридаги камчиликларни ёзиб, ОАВ орқали эълон қилади. Бундан жамият ютади. Амалдаги вазир бирор қарор қабул қилишдан аввал пухта ўйлашга мажбур бўлади. Чунки биладики, унинг хатосини синчиклаб текширадиган мухолифати бор. Демак пухта қарор қабул қилинади.\nБунинг яна бир фойдали тарафи, агар навбатдаги сайловда мухолифатдаги партия ғалаба қозонгудек бўлса, вазирликка тайёр номзод бор бўлади.\nВа ниҳоят, инновациянинг ўзи хусусида. Жанубий Кореянинг фахрланадиган танлови бор. Улар буни негадир “Гўзаллик танлови” деб аташади. У йилда бир марта давлат раҳбари иштирокида ташкил этилади. Унга электрон навбат билан ёзилиб, истаган киши давлатни ривожлантириш бўйича ўз лойиҳасини тақдим этади. Учрашув очиқ бўлади. Давлат раҳбари бунга бир ҳафтасини бағишлайди.\nБунинг фойдаси нимадан иборат? Давлат раҳбари шу ернинг ўзида мақбул лойиҳага маблағ ажратади, янги вазирликлар ташкил этиши мумкин бўлади.\nНиҳоят ғоялар ҳақида. Жанубий Кореяда “Миллий ғоянгиз борми?” деб сўрадим. Улар дастлаб миллий ғоя тоталитаризм белгиси, у-бу деб жавоб қайтаришди. Лекин, ўйлаб-ўйлаб Корея давлат бошқаруви академияси проректори менга айтдики: “Бўлди, тушундим саволингизни. 2020 йилгача ЯИМ (ялпи ички маҳсулот)ни аҳоли жон бошига 20 минг АҚШ долларга чиқариш бизнинг миллий ғоя”, - деди.\nНазаримда партияларимиз ҳам дадил, қўл билан ушлаб кўриш мумкин бўлган ғояларни илгари сурадиган вақт келди, деб ўйлайман”, - дея якунлади Нигора Умарова.


By IxlosOrg on 09/12/2020 БОЛА ТАРБИЯСИ МАҚОЛАЛАР Фарзанд тарбиясидаги хатолар\nФарзандингиз ёнида бемалол бировларни ғийбат қилинг, айбларини гапиринг. Ўртоқларини ёмонланг, улардан ёмон хулқларни ўрганганини айтинг. Ўқитувчиларини ёмонланг, ўқувчилар билан етарлича шуғилланмаганларини гапиринг. Вақти келиб фарзандларингиз ҳам ўртоқларини ва ўқитувчиларини орқасидан гапиришни бошлайдилар.\nОдамлар нимагадир ғийбат қилишни фақат хотинларга нисбат беришади. Ҳолбуки, ғийбат қиладиган эркаклар ҳам кам эмас. Мурод деган бир кишини танирдим, ғийбат қилишда маҳалла хотинларини чангида қолдирарди. Бу одамнинг энг яхши кўрган иши бошқаларни ёмонлаш, айб ва камчиликларини топиш эди. Ишхонада, қариндош-уруғ ва қўни-қўшниларда нималар бўлганини ўрганмагунча кўнгли хотиржам бўлмасди. Қўшни уйларда бирон ҳаракатни кўрганда қизиқувчанликдан ичига қурт тушар, ўтган-қайтганлардан бу уйда нималар бўлганини сўрарди. Бунга ҳам қониқмай, кичик ўғли Турсунни бир баҳона билан ўша хонадонга жўнатар, маълумот олиб келишини айтарди. Турсун вақт ўтиши билан бу ишга шунчалар аҳамият берадиган бўлдики, отаси учун ахборот агентидай ишлай бошлади.\nБошида Турсун борган жойларида кўрган-эшитганларини айтиб берди. Лекин отаси бунга кўнгли тўлмади ва янада кўпроқ маълумот истади: “Эслашга ҳаракат қил. Бошқа нималарни кўрдинг, нималарни эшитдинг?” деди. Бола отасини хурсанд қилиш учун эшитган ва кўрганларига қўшимчалар қилишни бошлади. Мурод бу қўшимчалардан завқланиб, “Офарин сенга, айтақол, яна нималарни эшитдинг”, деб уни ёлғонга ундар эди.\nТурсун вақти келиб шундай устаси фаранг ёлғончи ва туҳматчи бўлдики, қўшнилар ундан безор бўла бошлашди. Энди ҳеч ким уни уйига киргизишни хоҳламасди. Болаларига ҳам у билан ўртоқ бўлманглар деб огоҳлантиришарди. Туҳмат ва бўҳтонлари сабабли баъзи қўшнилардан калтак еди, баъзиларидан гап эшитди. Лекин шунда ҳам бу хулқидан воз кечмади, янги-янги ёлғонлар тўқиди.\nТурсун улғайиб, катта йигит бўлди. У билан бирга ёлғонлари ҳам каттарди. У ҳатто ўз отасига ҳам туҳмат қилишдан таб тортмади. Ғийбатчи Мурод ўғлининг туҳматлари боис ҳамманинг олдида шарманда бўлди. Ўз қўллари билан етиштирган “илон” энди унинг ўзини чақаётган эди. Ўғлига ёшлигида ғийбат ва туҳматни ўргатганини унутган бу бадбахт киши ўтган-қайтганларга дардини айтиб, умуман ҳаққи бўлмаган ҳолда тақдирга эътироз билдирарди. “Бир фарзанднинг ўз отасига бундай жирканч туҳматларни қилганини ҳеч эшитганмисиз? Нима гуноҳ қилдимки, Аллоҳ менга бундай бошга битган бало фарзанд берди!” дер эди.\nAvvalgi maqolaЭй иймон келтирганлар (63): Расулуллоҳга нисбатан одоб сақлаш вожиблиги, у зотга озор бериш ва вафотларидан сўнг аёлларига уйланиш ҳаромлиги\nKeyingi maqola Дафн қилиш тартиби ҳақида (11)


ITTF: Бу йилги жаҳон чемпионатини 265 миллион томошабин кўрди\n29 май, 2019, 18:18\nБудапештда ўтган стол тенниси бўйича ЖЧ медиа рекордларни янгилади\nЖорий йилнинг 21-28 апрель кунлари Венгрия пойтахтида стол тенниси бўйича навбатдаги жаҳон чемпонати беллашувлари бўлиб ўтди. Халқаро стол тенниси федерацияси (ITTF) мазкур дунё биринчилигининг ёритилиши бўйича ўз тарихиаги рекорд натижаларни қайд этди. Бу рекордлар трансляция ва ижтимоий тармоқнинг ҳар қандай кўринишида ҳам кузатилди.\nЖумладан, мусобақа жаҳоннинг 145 мамлакатига 1176 соат давомида эфирга узатиб борилди. Ўтган йили 140 давлатга 862 соат трансляция узатилган эди. Умумий ҳисобда бу йилги мусобақани 265 миллион томошабин кўрган.\nYoutube ижтимоий тармоғида ҳам юқори статистикага гувоҳ бўлиш мумкин. Унга кўра турнир расмий саҳифаси 8,6 миллион маротаба томоша қилинган. Кўрилган дақиқалар эса 34,7 миллионга тенг. Шунингдек, "Instagram", "facebook" ва "twitter"даги саҳифаларда "лайк" тўплаб борасидаги рақамлар ҳам бир неча ўн миллиондан ошиб кетди.\nМусобақа якуни эса кутилганидек бўлди. Жаҳон чемпионати регламентидан ўрин олган барча дастурларда хитойлик стол теннисчилар олтин медалларга эгалик қилишди.\nФутбол | 2 июнь, 2020, 13:32\n"Бунёдкор" "Боруссия" танлаган йўлдан боради


Соғлом эътиқодга йўлланма: Мушаббиҳа ва муаттилаларга раддия\nBy Шайх Саидаҳмад Нуриддин on 12/16/2017 АҚИДА СОҒЛОМ ЭЪТИҚОДГА ЙЎЛЛАНМА\nАллоҳнинг исм ва сифатлари бобида салафлар йўлидан чиққан мушаббиҳа ва муаттилалардан иборат адашганларга раддия\nАллоҳнинг исм ва сифатлари бобида салафлар йўлидан чиққан адашганлар икки тоифа: мушаббиҳа ва муаттилалардан иборатдир.\nМушаббиҳалар Аллоҳни бандаларига ўхшатган, Унинг сифатларини махлуқотларга хос сифатлар жинсидан қилган тоифалардир. Шунинг учун улар мушаббиҳа (ўхшатувчилар) деб номландилар. Мусулмонлар ичида дастлаб бу ғояни чиқарган кишилар Ҳишом ибн Ҳакам Рофизий ва Баён ибн Самъон Тамимий бўлган эди. Ҳаддидан ошган шиа тоифаси бўлмиш Баёнийлар тоифаси Баён ибн Самъонга нисбат берилиб шундай ном олганлар. Мушаббиҳалар Аллоҳга сифатларни нисбат беришда ҳаддидан ошганлар. Бу тоифа Аллоҳ ва Расули айтмаган, Аллоҳ таолога нолойиқ бўлган ноқис сифатларни ҳам У зотга нисбат беришган. Албатта, Аллоҳ улар айтган гаплардан пок ва олийдир. Шунингдек, Ҳишом ибн Жаволиқий ва Довуд Жаворибийлар ҳам шулар жумласидан бўлган.\nДарҳақиқат, Аллоҳ таоло Қуръони Каримда Ўзининг махлуқотларига ўхшамаслигини айтиб, У зотни турли нарсаларга ўхшатиб мисол келтиришдан қайтарган. Аллоҳ таоло айтади: «Унга ўхшаш бирон нарса йўқ» [Шўро: 11], «Унга тенг (ёхуд номдош) бирон нарсани билурмисиз?! (Йўқ, билмассиз!)» [Марям: 65], «Ҳеч кимса Унга тенг эмас» [Ихлос: 4], «Аллоҳга бирон нарсани ўхшаш (ва тенг) қилманг» [Наҳл: 74]. Ким Аллоҳнинг сифатларини бандаларининг сифатларига ўхшатса, бундай кимса аслида Аллоҳга ибодат қилмаган, балки хаёлида тасвирланган, фикрида мужассам бўлган бутга ибодат қилган бўлади. Бундай инсон Раҳмонга эмас, бутларга сиғинувчи саналади.\nАллома Ибн Қаййим роҳимаҳуллоҳ айтади:\nЎхшатмаймиз сифатларин васфимизга\nСиғингайдир мушаббиҳлар асли бутга.\nКим Аллоҳнинг сифатларини бандаларининг сифатларига ўхшатса, Масиҳ ибн Марямга ибодат қилувчи насороларга ўхшаб қолади.\nАллома Ибн Қаййим айтади:\nКимики қилса Аллоҳни халққа ташбиҳ\nЎзини насроний мушрикка тенг қилмиш\nБухорийнинг шайхи Нуайм ибн Ҳаммод (Аллоҳ уларни раҳм қилсин) айтади: «Ким Аллоҳни бандаларига ўхшатса, кофир бўлади. Ким Аллоҳ ва Расули Аллоҳга нисбат берган сифатларни инкор этса, кофир бўлади. Аллоҳ ва Расули Аллоҳга нисбат берган сифатлар замирида ташбиҳ (Аллоҳни махлуқотларига ўхшатиш) йўқ».\nМуаттилалар Аллоҳ ва Расули Аллоҳга нисбат берган комил сифатларни инкор этган кимсалардир. Уларнинг фикрича, бу сифатларни Аллоҳга нисбат беришдан ташбиҳ ва тажсим (Аллоҳни жисмларга ўхшатиш) келиб чиқади. Улар тутган йўл мушаббиҳалар тутган йўлнинг тескарисидир.\nТаътил (Аллоҳнинг сифатларини йўққа чиқариш) ғояси яҳудийлар, мушриклар ва адашган собиалар (юлдузларга сиғинувчилар) тоифаларининг шогирдларидан пайдо бўлган. Исломда дастлаб таътил фикри ҳижрий иккинчи асрнинг бошларида Жаъд ибн Дирҳамдан чиққани айтилади. Сўнг ундан бу манфур фикрни жаҳмийлар тоифаси унга нисбат берилган Жаҳм ибн Сафвон олиб машҳур қилиб юборади. Кейинчалик бу фикр мўътазилий ва ашъарийларга ҳам кўчиб ўтган. Кўриб турганингиздек, улар тутган ақидавий мазҳаб шажараси яҳудлар, собиалар, мушриклар ва файласуфларга бориб тақалади. Албатта мазкур тоифалар таътил фикрида бир хил даражада бўлмай, балки уларнинг мазҳаблари ўртасида тафовутлар бор.\nЖаҳмийлар Аллоҳнинг барча исм ва сифатларини инкор қилишади.\nМўътазилийлар Аллоҳнинг исмларини эътироф этишса-да, бироқ бу исмлар замирида бирон маъно йўқ деб эътиқод қилишади. Шунингдек, улар Аллоҳнинг барча сифатларини ҳам инкор этишади.\nАшъарийлар Аллоҳнинг исмларини эътироф этишса-да, сифатлардан фақат еттитасинигина эътироф этишади. Улар илм, ҳаёт, қудрат, ирода, самъ (эшитиш), басар (кўриш) ва калом (гапириш) сифатларидир. Улар Аллоҳнинг қолган сифатларини эътироф этишмайди.\nМазкур тоифаларнинг барчасининг даъвосига кўра, қай бир сифатни инкор қилишган бўлса, уни Аллоҳга нисбат бериш ташбиҳ (Аллоҳни бандаларига ўхшатиш) ва тажсим (Аллоҳни жисми бор дейиш)ни тақозо қилганлиги учун инкор этишган. Айтишларича, улар инкор қилган сифатлар билан воқеликда фақат жисмдан иборат бўлган махлуқотлар сифатланади, Аллоҳ таоло эса ҳеч нарсага ўхшамаган зотдир!\nБинобарин, уларнинг даъвосича, Аллоҳ таолони ташбиҳдан поклаш учун бу сифатларни инкор этиш ва йўққа чиқариш лозим. Шунинг учун улар бу сифатларни Аллоҳга нисбат берганларни мушаббиҳалар дейишади. Улар Аллоҳ таолога бу сифатларни нисбат берган оят ва ҳадислар хусусида икки хил йўл тутишган:\nБиринчи йўл – тафвиз. Унга кўра, бу сифатлар лафзига иймон келтирилиб, маъноси Аллоҳга ҳавола қилинади. Яъни бу сифатларга изоҳ берилмаган, уларнинг бирон сифатларга далолат қилиши инкор этилган ҳолда Аллоҳга ҳавола қилинади. Улар бундай услубни «салафлар услуби» деб номлашиб, уни «энг саломат услуб», дейишади.\nИккинчи йўл – таъвил. Унга кўра, мазкур оят ва ҳадисларнинг зоҳирий маъносидан юз ўгирилиб, ўзлари тўқиб чиқарган бошқа маъноларга бурилади. Улар бу услубни «халафлар услуби» деб номлашиб, уни «энг аниқ ва пухта услуб», дейишади.\nУларнинг шубҳаларига раддия\nШак-шубҳа йўқки, Аллоҳ таоло Қуръони Каримда Ўзининг бирон нарсага ўхшамаслигини бир неча ўринларда маълум қилган. Аллоҳ таоло айтади: «Унга ўхшаш бирон нарса йўқ. У эшитувчи ва кўрувчидир» [Шўро: 11], «Унга тенг бирон нарсани билурмисиз?! (Йўқ, билмассиз!)» [Марям: 65], «Ҳеч кимса Аллоҳга тенг эмас» [Ихлос: 4], «Аллоҳга бирон нарсани тенг ва ўхшаш қилмангиз» [Бақара: 22], «Аллоҳга бирон нарсани ўхшаш (ва тенг) қилманг» [Наҳл: 74]. Бироқ Аллоҳ таоло Ўзининг махлуқотларига ўхшамаслигини баён қилиш билан бирга Ўзига комил сифатларни ҳам нисбат берди. Буни Аллоҳ таолонинг «Унга ўхшаш бирон нарса йўқ. У эшитувчи ва кўрувчидир» [Шўро: 11] каби сўзларида кўриш мумкин.\nКўриб турганингиздек, Аллоҳ таоло бу оятда Ўзидан ташбиҳни рад этиш билан бирга Ўзига эшитиш ва кўриш сифатини нисбат берди. Бундан келиб чиқадики, Аллоҳга сифатларни нисбат бериш ташбиҳни тақозо қилмас экан. Зотан, бу икки иш, яъни Аллоҳга бирон сифатни нисбат бериш ва ташбиҳдан бири вужудга келса, иккинчиси ўз-ўзидан вужудга келади деган гап йўқ. Шунингдек, Қуръони Каримнинг талай оятларида Аллоҳга бирон сифатни нисбат бериш ва ташбиҳни рад этиш ёнма-ён зикр қилинганига гувоҳ бўлиш мумкин. Бинобарин, салафи солиҳлар йўли шундай: улар Аллоҳнинг сифатларини эътироф этадилар ва У зотни ташбиҳ ва тамсилдан узоқ тутадилар.\nКимда ким бу сифатларни Аллоҳга нисбат бериш Унинг шаънига нолойиқ, чунки бундан ташбиҳ келиб чиқади деса, ноўрин тушунча ва нотўғри фаҳмидан келиб чиқиб шундай деган бўлади. Чунки у сифатларни эътироф этиш ташбиҳни тақозо қилади деб тушуниб қолган ва бу тушунча уни Аллоҳ Ўзига нисбат берган сифатларни инкор этишга ундаган. Натижада, бу жоҳил кимса аввалига ташбиҳга қўл уриб, сўнг таътилга ўтган, бир вақтнинг ўзида ҳам мушаббиҳа, ҳам муаттилалардан бўлиб қолган! Шундай қилиб, бундай кимса ишининг бошида ҳам, охирида ҳам Аллоҳнинг шаънига нолойиқ ишга қадам қўйган. Агар унинг қалби ташбиҳ кирларидан тоза бўлганида илк онданоқ Аллоҳ азза ва жалланинг комиллик ва улуғворлик чўққисига чиққан сифатлари бандаларнинг сифатларига ўхшамаслигини эсга олган, Аллоҳни махлуқотларига ўхшатишдан йироқ тутган ҳолда бу сифатларга У зотнинг Ўзига лойиқ ва муносиб тарзда иймон келтирган бўлур эди.\nАллоҳнинг сифатлари махлуқотларнинг сифатларига ўхшайди, деган хом хаёлга борган киши Аллоҳни чинакам танимаган, Унинг ҳақиқий қадр-қимматини билмаган кишидир. Шунинг учун у таътил тўрига ўралашиб қолиб, Қуръони Карим ва ҳадисларда келганидек Аллоҳга комил сифатларни нисбат берган ва У зотни ноқис сифатлардан поклаган кишиларни мушаббиҳ ва мужассим дея айблайди. Негаки, унинг қалбида Аллоҳнинг сифатлари махлуқотларнинг сифатларига ўхшайди, деган ўй-хаёл бор. У бу сифатлар Аллоҳнинг улуғ шаънига муносиб, ўзига хос сифатлар эканини билмайди. Шунинг учун бундай кимсалар аввало Аллоҳни бандаларига ўхшатиб, сўнг бу ўхшатишдан қочиш мақсадида бу сифатларни таътил қиладилар, йўққа чиқарадилар. Ла ҳавла ва ла қуввата илла биллаҳ!\nИмом Абу Бакр ибн Хузайма роҳимаҳуллоҳ Аллоҳнинг сифатларини эътироф этиш ташбиҳни тақозо қилади, дейдиган жаҳмийлар тоифаси ва уларнинг шогирдларига раддия билдирган. Қуйида биз унинг мавзуга тегишли сўзларини қисқача келтирамиз.\nИбн Хузайма роҳимаҳуллоҳ айтади: «Жаҳмийларнинг (уларга Аллоҳнинг лаънатлари бўлсин) даъво қилишича, Раббиларининг китоби ва Пайғамбарлари соллаллоҳу алайҳи ва салламнинг суннатига эргашган, Аллоҳнинг Китобида ҳамда Пайғамбари Мустафо соллаллоҳу алайҳи ва салламдан то бизга қадар ишончли кишилар ривояти билан етиб келган ҳадисларида Ўзига нисбат берган сифатларни эътироф этган аҳли суннат тоифаси мушаббиҳадир. Уларнинг бундай даъво қилишига сабаб Раббиларининг Китоби ва Пайғамбарларининг суннатидан бехабарликлари ва Аллоҳ таоло бизга хитоб қилган тилни (яъни араб тилини) яхши билмасликларидир…\nБиз ва барча ўлкалардаги бутун уламоларимиз айтамизки, Раббимизнинг Ўзи Қуръони Каримда бизларга билдирганидек Унинг юзи бордир. Аллоҳ таоло юзини улуғворлик ва икром соҳиби деб сифатлади, унинг боқийлиги ва асло завол топмаслигини маълум қилди. Бизни яна шуни айтамизки, Раббимизнинг юзида шундай нур, зиё ва кўркамлик борки, агар юзидаги тўсиқни кўтарса, унинг нури У зот кўриб турган барча нарсаларни куйдириб юборади. Шунингдек, айтамизки, одам боласининг юзлари йўқдан бор бўлган, яратилган юзлардир. Аллоҳ бу юзларни яратди, ундан олдин яратилмаган эди, йўқдан бор қилди, ундан олдин пайдо бўлмаган эди. Барча одамларнинг юзлари бир кун келиб фонийликка юз тутади, боқий қолмайди. Бу юзларнинг барчаси ўлиб, чириб, йўқ бўлиб кетади. Сўнг Аллоҳ таоло бу юзларни чириб, йўқ бўлиб кетган жойидан қайтадан пайдо қилади… Сўнг улар ё жаннатга кириб, роҳат-фароғатда яшайди, ё жаҳаннамга кириб, азоб-уқубатга гирифтор бўлади.\nАйтингчи, эй ақл эгалари, Аллоҳ таоло ақл берган, эс-ҳуши жойида бўлган, араблар тилини тушунган, уларга оид сўзлашув услубини билган, ташбиҳдан хабардор кимсанинг хаёлига Аллоҳнинг юзи банданинг юзига ўхшаш деган ўй келиши мумкинми?!\nАйтингчи, эй донолар, биз юқорида Китоб ва суннатдан келиб Раббимиз азза ва жалланинг юзи тўғрисида келтирган сифатларимиздан унинг биз таърифлаган одам боласининг юзига ўхшашлиги келиб чиқадими?! Агар уламоларимиз айтган бу гаплардан ташбиҳ келиб чиққанида, у ҳолда одам боласининг юзи бор, шунингдек, тўнғизлар, итлар, маймунлар, йиртқич ҳайвонлар, эшаклар, хачирлар, илонлар, чаёнларнинг ҳам юзи бор деган ҳар қандай кимса одам боласининг юзини мазкур ва бошқа ҳайвонларнинг юзига ўхшатган бўлиши керак эди! Ўйлайманки, муаттила жаҳмийлар ичида ўзича энг ақллиман деган кимсанинг олдига энг азиз кишиси келиб: «Сенинг юзинг тўнғиз, маймун, ит, эшак, хачир ва шунга ўхшаш ҳайвонларнинг юзига ўхшайди», деса, албатта, бундан ғазабланган бўларди…\nБинобарин, айтган гапимизни юқорида келтирилган таърифга кўра айтган эканмиз, ҳар бир ақл ва фаросат эгасига маълум бўладики, гапирган гапини Раббиларининг Китоби ва Набийларининг суннатига таяниб гапирган ҳадис аҳлини мушаббиҳалар деб айблаганлар ботил, ёлғон ва бўҳтон гапирган, Китоб ва суннатга хилоф қилган ҳамда араб тили қоидаларига зид гапирган бўладилар…\nЖаҳмий муаттилалар илмдан йироқ бўлганлари боис Аллоҳ таоло Қуръони Каримда Ўзига нисбат берган ёки Расули соллаллоҳу алайҳи ва саллам Унга нисбат берган ҳар қандай сифатни инкор қилдилар. Улар Қуръони Каримда Аллоҳ таоло Ўзининг айрим исм ва сифатларини баъзи бандаларига ишлатганини кўрдилар. Шундан сўнг нодонликлари сабабли ким Аллоҳни Ўзига нисбат берган мазкур сифатлар билан сифатласа, ўша киши тўғрисида Аллоҳни бандаларига ўхшатди деган ўйга бориб қолдилар.\nЭй донишлар, қулоқ тутинг. Мен сизларга анави муаттилаларнинг жоҳиллигини баён қилиб бераман. Мен Аллоҳ таоло Ўз китобининг бир неча ўринларида Ўзини сифатлаганини кўрдим. У мўмин бандаларига Ўзининг эшитувчи ва кўрувчи эканини билдириб шундай деди: «У эшитувчи ва кўрувчидир» [Шўро: 11]. Шунингдек, Аллоҳ азза ва жалла инсон ҳақида гапириб: «Биз уни эшитувчи ва кўрувчи қилдик» [Инсон: 2], деди. Аллоҳ таоло бизларга Ўзининг кўришлигини маълум қилиб, деди: «Айтинг, (эй Муҳаммад: «Хоҳлаган) амални қилинглар. Зотан, Аллоҳ, Унинг пайғамбари ва мўминлар қилган амалларингизни кўриб турар» [Тавба: 105]. Аллоҳ таоло Мусо ва Ҳорун алайҳимассаломга деди: «Албатта, Мен сизлар билан биргаман: эшитиб, кўриб тураман» [Тоҳа: 46]. Юқоридаги оятда Аллоҳ азза ва жалла одам болаларининг қилган амалларини кўриб туришини, шунингдек, башар жинсидан бўлмиш Расули ҳам уларнинг амалларини кўришини маълум қилди. Аллоҳ таоло айтади: «Осмони фалакда (учиш учун) бўйсиндирилган қушларни кўрмайдиларми?!» [Наҳл: 79]. Аллоҳ таоло одам боласи осмонда учиш учун бўйсиндирилган қушларни кўрмайдиларми, дея уларга кўриш сифатини нисбат берди. Аллоҳ таоло айтади: «Бизнинг кўзимиз (яъни кўз ўнгимизда ва ҳифзи-ҳимоямиз) билан бир кема ясагин» [Ҳуд: 37]. Яна айтади: «(Эй Муҳаммад), сиз Раббингизнинг ҳукмига сабр қилинг. Зотан, сиз шак-шубҳасиз, Бизнинг кўз ўнгимизда (яъни ҳифзи-ҳимоямизда)дирсиз» [Тур: 48]. Кўриб турганингиздек, Раббимиз кўзи борлигини маълум қилди. Шунингдек, одам боласининг ҳам кўзи борлигини маълум қилиб: «Кўзларидан ёш қуйилаётганини кўрасиз» [Моида: 83], деди. Демак, Раббимиз Ўзининг ҳам, одам боласининг ҳам кўзи борлигини айтди. Аллоҳ таоло лаънати иблисга айтади: «(Эй иблис), Ўз қўлларим билан яратган нарса (яъни Одам)га сажда қилишдан сени нима тўсди?» [Сод: 75]. Яна айтади: «Йўқ, У зотнинг икки қўли очиқ бўлиб, қандай хоҳласа шундай эҳсон қилади» [Моида: 64]. Кўриб турганингиздек, Раббимиз Ўзининг икки қўли борлигини айтди, шунингдек, одам боласининг ҳам икки қўли борлигини хабар берди.\nХўш, бу фосиқларнинг даъвосича, кимда ким Аллоҳнинг Ўзи бор деган сифатни Аллоҳга нисбат берса, Яратган зотни бандаларига ўхшатган бўлиб қоладими?! Бу улар даъво қилгандек ташбиҳ бўлиши асло мумкин эмас. Балки улар жоҳиллиги сабаб шундай фикрга бориб қолганлар холос» [иқтибос тугади].\nБу буюк имом Муҳаммад ибн Хузайма роҳимаҳуллоҳнинг жаҳмийлар ва уларнинг шогирдларига берган раддияларидан айрим сатрлардир. Чиндан ҳам бу жавоб топишлари амри маҳол бўлган уларга қарши қониқарли бир раддиядир. Шунингдек, уларга имом Аҳмад, шайхулислом Ибн Таймия, аллома Ибн Қаййим каби улуғ имомлар ҳам раддия беришган. Аллоҳга ҳамд бўлсинки, ҳануз аҳли суннат ва жамоат уламолари уларга раддия бериб келмоқдалар. Қуйида шайхулислом Ибн Таймия роҳимаҳуллоҳнинг улардан бир тоифасига берган раддияларидан намуна келтирамиз. Бу тоифа Аллоҳнинг сифатлари хусусида келган оят ва ҳадисларни муташобиҳ қабилидан санаб, унинг моҳияти ва маъносини фақат Аллоҳ таологина билади, деб даъво қилишган эди. Уларнинг даъво қилишича, бу оят ва ҳадисларнинг зоҳирий маъносини эътиқод қилиб бўлмайди, чунки уларнинг зоҳиридан ташбиҳ келиб чиқади. Бу оят ва ҳадисларнинг фақат Аллоҳга аён бўлган маънолари бор бўлиб, уни Аллоҳга ҳавола қилинади. Уларнинг фикрича, салафлар йўли ана шундай бўлган. Улар салафи солиҳларга туҳмат қилдилар, улар айтмаган, эътиқод қилмаган сўзни уларга нисбат бердилар. Зеро, салафлар ақидаси Аллоҳ азза ва жалланинг сифатларини Қуръони Карим ва ҳадисларда қандай келган бўлса, ўшандай эътироф этиш, уларни зоҳирига кўра тушуниш, маъноларини Аллоҳнинг улуғворлигига муносиб тарзда изоҳлаш ва уни Аллоҳга ҳавола қилмасликдан иборатдир. Бу оят ва ҳадислар салафлар наздида муташобиҳ эмас, балки муҳкам, яъни маъноси тушунарли бўлган оят ва ҳадислардир.\nШайхулислом роҳимаҳуллоҳ айтади: «Уларнинг (яъни Аллоҳнинг сифатларини инкор этувчиларнинг) катта пешволарининг гапига кўра, бу оят ва ҳадислар маъносини Аллоҳдан бошқа ҳеч ким билмайди. Аллоҳ таоло бу оят ва ҳадислардан мақсад қилган маъно уларнинг зоҳирий маъносидан юз ўгиришни тақозо этади. Уларнинг даъвосича, анбиё ва расуллар ўзларига нозил қилинган мазкур оятлар маъносини билишмайди. Шунингдек, бу оятлар маъносини на фаришталар ва на умматнинг биринчи авлоди билади. Бинобарин, бундан Аллоҳ таоло Қуръони Каримда Ўзига нисбат берган сифатлар ёки улардан кўпининг маъносини пайғамбарлар билишмайди, улар маъносини чақмаган гапларни айтишади, деган хулоса келиб чиқади…\nМаълумки, бу Қуръони Карим ва пайғамбарлар шаънига таъна қилишдир. Ахир Аллоҳ таоло Қуръонни нозил қилса, уни одамлар учун ҳидоят ва баён эканини маълум қилса, Расулуллоҳ соллаллоҳу алайҳи ва салламга нозил қилинган ваҳийни одамларга очиқдан-очиқ етказиш ва баён қилишга, Қуръони Каримни мушоҳада ва тафаккур қилишга буюрса-ю, шунга қарамай Қуръони Каримдаги энг улуғ оятлар: Раббимизнинг сифатларига оид оятлар, Унинг барча нарсаларнинг яратувчиси, барча нарсаларни билиб туришига оид оятлар, бандаларини баъзи ишларга буюриб, баъзи ишлардан қайтаргани, (итоаткор бандаларига мукофотлар) ваъда қилиб, (осийларни) таҳдид қилгани тўғрисидаги ёки охират кунига оид оятлар маъносини ҳеч бир кимса билмаса, тафаккур ва мушоҳада қилмаса, пайғамбар Ўзига нозил қилинган бу оятларни одамларга баён қилмаган ва очиқдан-очиқ етказмаган бўлса-я?!».\nШайхулислом роҳимаҳуллоҳ салафи солиҳлардан бундай сўзлар чиққанини рад этиб шундай дейди: «Аллоҳнинг исм ва сифатларини ёки улардан баъзиларини муташобиҳ оят ва ҳадислар сафига киритиш, уларнинг маъносини ёлғиз Аллоҳ билади дейишга келсак, унга жавобан «бунга бирон далил борми?» деймиз. Мен умматнинг салафлари, имомлари, имом Аҳмад ва ундан бошқа бирон имомнинг бу оятларни мазкур оятдаги (яъни Аллоҳ таолонинг: «У Сизга Китоб нозил қилди. Унда Китобнинг асл моҳияти бўлган муҳкам – маъноси очиқ оятлар ҳам ва бошқа муташобиҳ — маъноси чигал бўлган оятлар ҳам бор» [Оли Имрон: 7] деган сўзидаги) муташобиҳ жинсига киритганини ва бирон кимса унинг маъносини билиши мумкин эмас деганини, Аллоҳнинг исм ва сифатларини тушунарсиз ажамларнинг сўзига ўхшатганини билмайман. Улар Аллоҳ таоло ҳеч кимса маъносини тушунмайдиган гапларни нозил қилади, деб ҳам айтишмаган. Аксинча, улар бу борада тўғри маъноларни ифода этган сўзларни айтишган. Аллоҳнинг сифатларига тегишли ҳадислар тўғрисида «Қандай келган бўлса, ўшандай айтилади», дейишган. Жамийларнинг таъвилларидан қайтаришган, бу таъвилларни рад этиб, уларнинг пуч ва асоссиз эканини исботлаб беришган. Чунки бу таъвиллар хулосаси мазкур оят ва ҳадисларни таътил қилиш, яъни улар ифода этган маъноларни йўққа чиқаришдан иборатдир.\nИмом Аҳмад ва ундан олдинги имомлар сўзларидан шу нарса очиқча тушуниладики, улар жаҳмийлар билдирган таъвилларни рад этишган, бу оят ва ҳадислар зоҳиридан тушунилган маъноларни эътироф этишган. Бинобарин, имомлар иттифоқ қилишганки, бу оят ва ҳадислар маъноси маълум ҳамда уни баён ва тафсир қилишдан сукут қилинмайди. Балки улар бу оят ва ҳадислар маъноларини ўзгартирмасдан ёки Аллоҳнинг исмлари ва оятларида оғишмасдан баён ва тафсир қилинишига иттифоқ қилганлар».\nЮқоридагилар шайхулислом Ибн Таймия роҳимаҳуллоҳ баён қилган ва салафи солиҳ имомлардан нақл қилган гаплар эди. Унга кўра салафи солиҳлар сифатлар тўғрисидаги оятларни маъноси чигал бўлган ва шунинг учун маъносини Аллоҳга ҳавола қилиш вожиб бўлган муташобиҳлардан деб билишмаган. Имомлар бу оят ва ҳадислар маъноларини билишган ва уни тафсир қилганлар. Улар фақат бу сифатларнинг қандайлигини билишни Аллоҳга ҳавола қилганлар холос. Имом Молик ва бошқалар айтишган: «Истиво маълум, қандайлиги мажҳул, унга иймон келтириш вожиб ва у ҳақда савол сўраш бидъатдир».\nИмом Ибн Касир роҳимаҳуллоҳ айтади: «Сўнг (Аллоҳ) Арш узра истиво қилди (олий бўлди)» [Аъроф: 54]. Уламолар ушбу мавзуга оид жуда кўп фикрлар билдиришган. Ҳозир бу фикрларни батафсил келтириш мавриди эмас. Биз бу борада салафи солиҳлар: Молик, Авзоий, Саврий, Лайс ибн Саъд, Шофеий, Аҳмад, Исҳоқ ибн Роҳавайҳ ва улардан бошқа олдинги ва кейинги имомлар тутган йўлдан борамиз. Улар тутган йўл бу сифатларнинг қандайлигини айтмасдан, бандаларнинг сифатларига ўхшатмасдан ва йўққа чиқармасдан қандай келган бўлса, шундайлигича эътиқод ва эътироф этишдан иборат”.\nМушаббиҳалар хаёлига келган илк зоҳирий ташбиҳдан Аллоҳ пок ва йироқдир. Зеро, Аллоҳга Унинг махлуқотларидан бирон нарса ўхшамайди. «У зотга ўхшаш бирон нарса йўқ. У эшитгувчи ва кўриб тургувчидир» [Шўро: 11].\nДарҳақиқат, бу борадаги энг тўғри хулоса имомлар айтган хулосадир. Жумладан, Бухорийнинг шайхи Нуайм ибн Ҳаммод шундай дейди: «Ким Аллоҳни бандасига ўхшатса, кофир бўлади. Ким Аллоҳ Ўзига нисбат берган сифатни инкор этса, кофир бўлади. Аллоҳ Ўзига нисбат берган ёки Унга Расули нисбат берган сифатларда ташбиҳ йўқ. Ким очиқ оятларда ва саҳиҳ ҳадисларда келган сифатларни Аллоҳнинг улуғворлигига муносиб тарзда эътироф этса ва Аллоҳни айб-нуқсонлардан покласа, ҳидоят йўлидан борган бўлади» [иқтибос тугади].\nАллоҳнинг исм ва сифатлари борасидаги салафлар тутган йўл шундан иборат. Унга кўра бу исм ва сифатларни Китоб ва суннатда қандай келган бўлса, шундайлигича, бандаларнинг сифатларига ўхшатмасдан, йўққа чиқармасдан, инкор қилмасдан эътироф этиш лозим. Қолаверса, бу сифатларни ташбиҳ қилмасдан эътироф этиш, уларни йўққа чиқармасдан Аллоҳни поклаш вожибдир. Кимда ким салафлар тутган йўл бу сифатлар маъносини Аллоҳга ҳавола қилишдан иборат деб даъво қилса, улар номидан ёлғон сўзлаган, бўҳтон қилган ва уларда йўқ нарса билан уларга туҳмат қилган бўлади.\nАллоҳдан авф ва офият сўраб қоламиз. Амийн.\nAvvalgi maqolaСавол-жавоб: “Аёллар ҳижобининг этагига нажосат тегса нима қилиш керак?” (Шайх Содиқ Самарқандий)\nKeyingi maqola Савол-жавоб: “Жинларнинг ақли инсон ақлидан пастми?” (Шайх Содиқ Самарқандий)


Бош прокуратура «MY5»да намойиш этилган яна бир видеолавҳаси юзасидан баёнот берди\nБош прокуратура «MY5»да намойиш этилган яна...\n29.10.2019 22:57 0 5051\n“MY5“ телеканалида “Сурхондарё вилояти Бойсун туманида 18 ёшли йигитнинг ўлими сабаблари ҳамон очиқлигича қолмоқдами?” мавзусида лавҳа узатилиб, унда ёш йигитнинг вафоти юзасидан ҳуқуқни муҳофаза қилувчи органлар сукутда эканига урғу берилганди.\nМазкур лавҳа намойиши ижтимоий тармоқларда ҳам бир-бир уланиб кетди. Баҳс-муҳокамалар ҳам шунга яраша бўлаётир.\nАйни ҳолатлардан келиб чиқиб, "Xabar.uz" Бош прокуратура билан боғланди.\nМаҳкама матбуот хизмати раҳбари Ҳаёт Шамсутдинов аввалига воқеликка ойдинлик киритди:\n"2019 йил 24 сентябрь куни соат тахминан 21:00 ларда Бойсун тумани “Газа” маҳалласида яшаган фуқаро Акобир Х. яшаш уйи молхонаси устунига ўзини осиб, жонига қасд қилгани оқибатида ҳодиса жойида вафот этган..."\nВоқеларнинг кейинги ривожи қуйидагича давом этади: "...Мазкур ҳолат юзасидан Бойсун туман прокуратураси томонидан терговга қадар текшириш ҳаракатлари олиб борилган.\nАниқланишича, фуқаро Мамашариф Э. коллеж маъмуриятига мурожаат қилиб, 23 сентябрь куни дарсдан қайтаётган қизига тош отган ўқувчи Акобир Х.га қонуний чора кўришини талаб қилган. Унинг талабидан келиб чиқиб, коллеж директори Акобир Х.нинг отаси ва “Газа” маҳалла фуқаролар йиғини ходимлари билан боғланиб, воқеликни муҳокама қилиш учун уларни мазкур ўқув даргоҳига келишини сўрайди.\nШу тариқа коллеж биносида маҳалла котиби, ҳудуд профилактика инспектори, профилактика инспекторининг жамоат тартибини сақлаш бўйича ёрдамчиси, Акобир Х.нинг акаси ва бобоси ҳамда тарафлар иштирокида ҳолат муҳокама этилиб, тушунтириш ишлари олиб борилган.\nМамашариф Э. коллеж раҳбариятидан ташқари туман ИИБга ҳам ариза билан мурожаат этиб, Акобир Х.га нисбатан қонуний чора кўришни сўрайди. Ариза юзасидан ўтказилган текшириш натижаларига кўра, Акобир Х.нинг ҳаракатларида МЖтКнинг 52-моддаси 2-қисмида назарда тутилган ҳуқуқбузарлик аломатлари аниқланади. Бироқ тўпланган ҳужжатлар судга етиб бормайди. Чунки, бу муддат оралиғида, юқорида айтиланидек, Акобир Х. ўз жонига қасд қилиб бўлган эди...\nҲозирда марҳумнинг қариндошлари коллежда бўлиб ўтган муҳокама давомида директор ва бошқалар Акобир Х.ни уриб, тан жароҳати етказгани, ҳақорат қилиб, камситгани унинг ўлимига сабаб бўлган, деб ҳисоблашмоқда.\nБойсун туман прокуратураси томониндан ушбу ҳолат юзасидан терговга қадар текширув ҳаракатлари олиб борилиб, натижасига кўра, марҳумнинг вафотига бирор-бир шахс сабабчи бўлмагани боис 24 октябрда ЖПКнинг 83-моддаси 2-бандига асосан жиноят иши қўзғатишни рад қилиш ҳақида қарор қабул қилинган.\nШунингдек, айни жараёнда ҳудуд профилактика инспекторига нисбатан хизмат текшируви ҳам тайинланган.\nВоқелик бўйича ҳуқуқни муҳофаза қилувчи органлар тегишли процессуал ҳаракатларни амалга ошириб, натижасига кўра қарор қабул қилинган.\n«Қўшимча сифатида шуни айтиш керакки, инсон вафоти билан боғлиқ ҳар қандай ҳолат фавқулодда воқелик сифатида қабул қилинади ва жиддий ўрганилади. Бу жараёнда "сукут сақламоқда" қабилидаги гапларга мутлақо ўрин йўқ», дейилади хабарда.\nЖиноят кодексида шахсни ўзини ўзи ўлдириш даражасига етказишга сабабчи бўлганлик учун жазо чораси белгиланган (103-модда). Бунинг учун айбдор "шахсни қўрқитгани, унга раҳмсиз муомала бўлиб ёки унинг шаъни ва қадр-қимматини муттасил равишда камситиб" келгани инкор этиб бўлмас далиллар билан исботланиши керак. Баён этилган ҳолатда эса марҳумга нисбатан коллеж маъмурияти, профилактика инспектори ва бошқалар томонидан раҳмсиз, қўпол ва аёвсиз муносабатда бўлиб, унга жисмоний ва руҳий азоб етказиш ҳолатлари аниқланмаган.\nБош прокуратура раддия MY5


Сенаторлар, мутасадди вазирлик ҳамда идоралар, жамоат ташкилотлари вакиллари, олимлар қатнашган тадбирда аграр тармоқни янада ривожлантиришга тўсиқ бўлаётган омилларга алоҳида эътибор қаратилиб, соҳада самарадорликни оширишда илмий-тадқиқот институтлари ва олий таълим муассасаларининг ролини кучайтириш масалалари таҳлил қилинди.\nҚайд этилганидек, қишлоқ хўжалигини диверсификациялаш, ер-сув ресурсларидан янада оқилона фойдаланиш республика ижтимоий-иқтисодий тараққиётида муҳим аҳамиятга эга. Ҳаракатлар стратегиясига мувофиқ, қишлоқ хўжалигини модернизация қилиш ҳамда жадал ривожлантириш борасида ўтган қисқа даврда қатор ижобий натижаларга эришилди.\nЖумладан, 2017 йилнинг ўзида қишлоқ хўжалиги соҳасига оид 5 та қонун, 20 дан ортиқ Фармон ва қарорлар қабул қилинди. Қишлоқ ва сув хўжалиги вазирлиги негизида Қишлоқ хўжалиги вазирлиги ҳамда Сув хўжалиги вазирлиги ташкил этилди.\nСоҳада олиб борилган ислоҳотлар туфайли қишлоқ хўжалиги маҳсулотлари ишлаб чиқаришда барқарор ўсиш таъминланди. Сўнгги йилларда пахта ва ғалла майдонларини қисқартириш эвазига бошқа турдаги қишлоқ хўжалиги маҳсулотларини етиштиришга алоҳида эътибор қаратилмоқда.\nАнжуман иштирокчилари фикрича, замонавий илм-фан ютуқларидан самарали фойдаланиш, фундаментал ҳамда амалий тадқиқотлар олиб бориш ва инновацион ишланмаларни амалиётга жорий қилиш мамлакатимиз қишлоқ хўжалигини ривожлантириш йўлидаги ислоҳотларнинг ажралмас қисмидир. Бунда тизимдаги илмий-тадқиқот институтлари ҳамда олий таълим муассасалари муҳим аҳамият касб этади. Айни пайтда Ўзбекистон қишлоқ хўжалиги илмий-ишлаб чиқариш маркази таркибида\n11 илмий-тадқиқот институти ва 44 та илмий-тажриба станцияси мавжуд. Бевосита қишлоқ ҳамда сув хўжалиги тизимида 4 та олий таълим муассасаси ва уларнинг 3 та филиали, бундан ташқари, 130 дан зиёд касб-ҳунар коллежлари фаолият кўрсатмоқда.\n2017 йилда қишлоқ хўжалиги тизимидаги илмий муассасалар томонидан пахтачилик, ғаллачилик, боғдорчилик ҳамда узумчилик, сабзавотчилик, чорвачилик, ипакчилик, ўсимликларни ҳимоя қилиш, ветеринария ва қишлоқ хўжалигини механизациялаш йўналишларида 300 га яқин илмий лойиҳалар, хусусан, 30 дан ортиқ фундаментал, 166 та амалий, 90 га яқин инновацион грант лойиҳа ҳамда 8 та ноёб объектда тадқиқотлар олиб борилди. Мазкур тадқиқотлар, асосан, республикамиз табиий-иқлим шароитларига мос, сувсизликка, қурғоқчиликка, зараркунандаларга чидамли янги ва истиқболли навларни яратиш, наслчиликни ривожлантириш, самарали ҳамда ресурс тежамкор агротехнологияларни жорий этишга қаратилгандир.\nМамлакатимизда қишлоқ хўжалиги соҳасида фаолият олиб бораётган илмий-тадқиқот ва олий таълим муассасалари томонидан муайян натижалар қўлга киритилди. Жумладан, пахтачилик йўналишидаги селекция, уруғчилик ҳамда агротехнологиялар борасидаги илмий изланишлар боис ғўзанинг 13 та нави давлат нав синовига топширилди, 4 та нави истиқболли, деб топилди. ўўзани мулчалаб суғориш усуллари ишлаб чиқилгани эса 30 — 40 фоиз сувни тежаш, ҳосилдорликни 5 — 10 центнер ошириш имконини берди. Лимон, апельсин, мандарин, олма, қулупнай ва узумнинг бир нечта янги нави Давлат реестрига киритилди. Сабзавот ҳамда полиз экинлари 17 турининг 37 та нави бўйича бирламчи уруғчилик ишлари илмий асосда олиб борилди. Чорвачилик йўналишида Швиц зотли сигирларнинг 2 та сермаҳсул тури яратилди.\nШу билан бирга, сенаторлар таъкидлаганидек, қишлоқ хўжалиги соҳасида ҳали ишга солинмаган имкониятлар, ўз ечимини кутаётган муаммо ва камчиликлар ҳам талайгина. Масалан, тизимли таҳлил асосида яқин ҳамда узоқ истиқболда қишлоқ хўжалиги ривожланишининг долзарб масалаларига оид фундаментал, амалий тадқиқотлар олиб бориш, илмий прогнозларга таянган ҳолда стратегик лойиҳаларни ишлаб чиқишга етарли даражада эътибор қаратилмаяпти. Ҳудудларимизнинг тупроқ унумдорлиги, ернинг зарарланганлик даражаси, сув таъминоти ва бошқа омилларни ҳисобга олиб, қишлоқ хўжалиги экинларини жойлаштириш ҳамда ҳосилдорликни белгилашнинг илмий-иқтисодий асосланган тизими етарли даражада шаклланмаган. Бу борада илмий-тадқиқот муассасаларининг роли деярли сезилмаяпти. Чорвачилик, паррандачилик ва балиқчилик соҳаларида ветеринар мутахассисларга эҳтиёж юқорилигича қолмоқда. Навлар ҳамда уруғликлар бўйича маркетинг хизмати шакллантирилмаган. Қисқача айтганда, соҳадаги илғор хорижий тажрибани ўрганиш, чет элнинг нуфузли илмий-тадқиқот институтлари билан ўзаро ҳамкорликни йўлга қўйиш, илмий янгиликлар яратиш ҳамда ҳаётга татбиқ этиш борасида ҳал қилиниши лозим бўлган масалалар кўп.\nКонференция якунлари бўйича тегишли таклиф ва тавсиялар ишлаб чиқилди.\nМазкур рукндаги бошқа мақолалар: « Ўзбекистон ва АҚШ ишбилармонларининг онлайн видеомулоқоти бўлиб ўтди\tЎн тўққизинчи лойиҳа »


Йўл ҳаракати хавфсизлиги бошқармаси\n8 январь куни Тошкент йўлларида 3000га яқин қоидабузарлик қайд этилди\nшаҳар Ички ишлар бош бошқармаси Йўл ҳаракати хавфсизлиги бошқармаси томонидан 2019 йилнинг 8 январь куни жами 2952 та маъмурий баённома расмийлаштирилди. Бу ҳақда бошқарма ахборот ...\nТошкентда бир кунда 2741та йўл ҳаракати қоидаларининг бузилиш ҳолати аниқланди\nйилнинг 7 январь куни Тошкент шаҳар Ички ишлар бош бошқармаси Йўл ҳаракати хавфсизлиги бошқармаси томонидан жами 2741 та маъмурий баённомалар расмийлаштирилган. Бу ҳақда бошқарма ахборот хизмати хабар берди. Маъмурий ...\nЙўл ҳаракати хавфсизлиги бошқармаси сайти ишга туширилди\nшаҳар Ички ишлар Бош бошқармаси Йўл ҳаракати хавфсизлиги бошқармаси хайрли ишга қўл урди ва аввал эълон қилинган янги лойиҳани амалга оширди. Эндиликда бошқарманинг www.ubdd.uz ...


ТОШКЕНТ, 11 авг — Sputnik. Бир гуруҳ россиялик мутахассислар коронавирусга қарши курашишда ёрдам бериш учун Ўзбекистонга жўнаб кетишга тайёр. Бу ҳақда Россия соғлиқни сақлаш вазири Михаил Мурашко маълум қилди.\n“Биз халқаро фаолиятимизни ҳам давом эттирмоқдамиз. Шуни таъкидлаб ўтмоқчиманки, мутахассисларимиз Қозоғистон Республикасидан ўз вазифаларини бажариб қайтдилар. Ўзбекистонга жўнатиладиган мутахассислар гуруҳи тайёрланмоқда”, - деди Мурашко.\nАввалроқ Россия ССВ раҳбари ҳозирда Россиянинг COVID-19 га қарши вакцинасини таркибида Ўзбекистон ҳам бўлган Шанҳай ҳамкорлик ташкилоти давлатларига етказиб беришга доир музокаралар олиб борилаётганини маълум қилган эди.\nСўнгги маълумотларга кўра, Ўзбекистонда коронавирус билан касалланганлар 31 545 нафарни ташкил этмоқда. Шулардан 22 992 нафари соғайиб кетган. 202 киши вирус қурбонига айланган.\nТОШКЕНТ, 20 сен — Sputnik. Тошкент шаҳрида ҳаракатланувчи 8 та автобус йўналишига ўзгартириш киритилди. Бу ҳақда “Тошшаҳартрансхизмат” матбуот хизмати хабар қилмоқда.\n“2020 йилнинг 1 октябрь санасидан қуйидаги автобус йўналишлари мақбуллаштирилади: 9, 52, 53, 65, 71, 109, 149, 188”, - дейилган хабарда.\nТаъкидланишича, бу Вазирлар Маҳкамасининг тегишли қарорига асосан автобус ва йўналишли такси йўналишларининг ўзаро ҳаракат йўналишини такрорлашини камайтириш мақсадида амалга оширилмоқда.\nНовый маршрут автобуса №109\nНовый маршрут автобуса №9\nНовый маршрут автобуса №52\nНовый маршрут автобуса №53\nНовый маршрут автобуса №65\nНовый маршрут автобуса №149\nНовый маршрут автобуса №188


9 июль, 2020, 15:43\nТеглар:Профессионал бокс | Қудратилло Абдуқаҳҳаров | Азизбек Абдуғофуров | Шаҳрам Ғиёсов | Муроджон Аҳмадалиев | Исроил Мадримов | Баҳодир Жалолов | Ҳасанбой Дўсматов | Бектемир Мелиқўзиев | Шоҳжаҳон Эргашев\nМухлислар бу борада ўз фикрларини билдирди.\nЎзбекистонлик профессионал боксчилар жаҳон рингларида ўз сўзини айтмоқда. Биз профессионал бокс ихлосмандларига интернет орқали “Ўзбекистонлик чармқўлқоп усталарининг ўз вазн тоифасида қайси юлдузлар билан жанг қилишини хоҳлардингиз?”, - деган савол билан мурожаат қилдик.\nҚуйида бу борадаги фикр ва мулоҳазаларни баъзиларини тақдим этамиз.\n- Мен Бектемир Мелиқўзиевни қозоғистонлик Али Аҳмедов билан жанг қилишини хоҳлар эдим. Ҳаваскор боксдаги принципиал рақибларнинг профидаги қарама-қаршилиги ҳам қизиқ кўриниш олади. Жанг, Ўзбекистон ёки Қозоғистонда бўлса, жуда катта ажиотаж бўлиши аниқ.\n- Шоҳжаҳон Эргашевни Режис Прогрейс билан жанг қилишини хоҳлар эдим. Эргашев охирги жангидан сўнг, чемпионлик тўқнашувини беришларини ва у тайёр эканлигини айтди. Шуни инобатга олиб, промоутерлари бу ишни уддалай олса, бу омил чемпионлик жангига яқинлаштириши мумкин.\n- Муроджон Аҳмадалиев – Наоя Иноуэ, Шоҳжаҳон Эргашев – Марио Барриос, Исроил Мадримов –Эрисланди Лара жанглари бўлиши мумкин. Баҳодир Жалолов ва Александр Поветкин тўқнашувини ҳам кутмоқдаман. Тўғри, кимдир бу фикрга кулиши ҳам мумкин. Бироқ, Шаҳрам ёки Шоҳжаҳоннинг Жош Тэйлорга қарши жанг қилишидан кўра, бу тўқнашув бўлишининг эҳтимоли юқори... Азизбек Абдуғофуров – Давид Бенавидес қарама-қаршилиги ҳам ҳақиқатга яқин. Агар, ушбу баҳсда Азизбек ғалаба қозона олса, пиар қилмасдан ҳам чемпион бўла олишини гувоҳи бўлар эдик. Шунингдек, Ҳасанбой Дўсматов ва таиландлик 54-0 рекордга эга Менайотин, Ваенхонг жангини кўриш ҳам қизиқарли бўларди. Қудратилло Абдуқаҳҳоров-Мэнни Пакьяо жанги биз учун тарихий воқеликка айланарди, десам муболаға бўлмайди. Чунки Мэнни афсона! Агар, натижа салбий кўриниш олса ҳам афсонага ютқазади. Мабодо ғалаба қозона олса, бу ёғи... Бектемир Мелиқўзиевни россиялик Фёдор Чудинов билан жанг қилишини истардим. Бу жанг юртдошимизнинг элит боксчилар билан рингга кўтарилишига йўл очар эди.\n- Шаҳрам Ғиёсов –Марио Барриос, Шоҳжаҳон Эргашев – Иван Баранчик жанги ажойиб бўлар эди. Баранчикка қарши жангда Эргашевнинг асл кучига баҳо бериш мумкин бўлади. Шунингдек, Бектемир Мелиқўзиев – Фёдор Чудинов ҳамда Исроил Мадримов – Эрисланди Лара жангларини кутмоқдаман.\n- Шоҳжаҳон билан Иван Баранчик жангини кўрган бўлардим. Ҳар иккиси ҳам ўта агрессив ҳаракат қилишади. Бу тўқнашув бўлса, жанг жароҳатлар билан якунланса керак. Мадримов- Жермелл Чарло жанги эса, жуда кескин ва шиддатли бўларди. Чарлонинг жисмоний ҳолати ажойиб, Исроилнинг эса, техникаси мукаммал. Бектемир билан “Канело” ёки GGG ҳам бўлаверарди. Тўғриси, “Канело” Бекка қарши қийналиши аниқ. Шаҳрам-Барриос жанги ҳам қизиқ ўтиши тайин. Лекин супер Марио Шаҳрамни анчагина қийнаса керак. MJ Kaka (Муроджон Аҳмадалиев) –Луис Нери билан Баҳодир Жалолов- Деонтай Уайлдер билан жанг қилса, зўр бўлар эди.\n- Бектемир Мелиқўзиев – Давид Беневидес (2022 йилда), Шаҳрам Ғиёсов – Марио Барриос (2021 йилда), Исроил Мадримов – Жаррет Хёрд (2021 йил боши), Шоҳжаҳон Эргашев – исталган кучли боксчи.\n- Бектемир Мелиқўзиев – Фёдор Чудинов, Шаҳрам Ғиёсов – Иван Баранчик, MJ Kaka – Рэй Варгас, Шоҳжаҳон – Жош Тейлор & Хосе Рамиреснинг ютгани билан мутлоқ чемпионлик учун. Мадримов қанчалик чемпионликка яқинлашган сари, ҳар бир йўналишдаги рақиблари қийинлашиб бораверади. Барибир Мадримов учун энг ноқулай рақиб, Жермелл Чарло бўлади. Тўғриси, ҳозирда Мадримов, Абдуқаҳҳоров, Эргашевнинг чемпионлик жангида рингга кўтарилишнинг ўзи муаммо...\n- Шоҳжаҳон – Режис Прогрейс, Шаҳрам – Хосе Рамирес, Мадримов- Жермелл Чарло, Бектемир – “Канело”.\n- Шоҳжаҳон Эргашев ҳозирча Лиам Паро билан жанг қилса яхши бўлар эди. Чунки, Паро IBF рейтингида учинчи, WBOда иккинчи ўринда бормоқда. Шоҳжаҳон мос равишда олтинчи ва ўн биринчи ўринда қайд этилган. Агар, Эргашев нокаут билан ютса, IBF ва WBO рейтингида анчагина кўтарилиб, чемпионлик камарларига мажбурий даъвогар бўлиши осонлашар ва Жош Тэйлор ҳамда Хосе Рамирес билан жанг қилиш эҳтимоли кучаярди. WBA йўналишида Жош Тэйлор билан жанг қилиши жуда қийинга ўхшайди.


Қирғизистон Қозоғистондан қуруқликдаги чегараларни очишни сўради\nҚирғизистон ташқи ишлар вазири Руслан Казакбоев Қозоғистоннинг Қирғизистон Республикасидаги элчиси Рапил Жошибаев билан учрашди. Музокаралар мавзуларидан бири 2020 йил баҳоридан бери қирғизистонликлар учун ёпиқлигича қолаётган назорат-ўтказиш пунктларининг очилиши бўлди.\nҲозирда Қирғизистон фуқаролари қўшни давлатга фақат ҳаво эшиги орқали киришлари мумкин. Шу билан бирга, Қозоғистон фуқаролари Қирғизистон чегарасини бемалол кесиб ўтади, қозоғистонликларнинг кириши учун назорат-ўтказиш пунктида ҳеч қандай чекловлар йўқ.\nКоронавирус пандемиясидан аввал Қирғизистон-Қозоғистон чегарасидаги асосий назорат-ўтказиш пункти ҳисобланган «Ақ-Жол» назорат-ўтказиш пунктидан ҳар куни 10 мингга яқин одам ва 1500 га яқин автомашина ўтган. Сайёҳлик мавсумида чегарани кесиб ўтган фуқаролар сони 35 минг нафарга, енгил автомобиллар сони эса 2,5 минг нафарга етди.\n«Вазир Руслан Казакбоев Қирғизистон Республикаси фуқаролари учун Қозоғистон Республикасининг қуруқликдаги чегараларини ёпиш билан боғлиқ муаммога тўхталар экан, Қирғизистон-Қозоғистон давлат чегарасини тўсиқсиз кесиб ўтишни қайта тиклаш масаласини тезлаштиришни яна бир бор сўради. Қирғизистон Республикаси фуқароларини қуруқликдаги автомобиль йўл назорат пунктлари орқали ўтказишади», — дея қайд этади Қирғизистон ТИВ.\nҚозоғистон элчисининг жавоби расмий нашрларда ҳозирча маълум қилинмаган. Қозоғистон Ташқи ишлар вазирлиги ва Қозоғистон Республикаси элчихонаси учрашув ҳақида ҳозирча хабар бергани йўқ.\nМузокараларнинг асосий мавзулари Қирғизистон ва Қозоғистон ўртасидаги ҳамкорлик масалалари бўлди. Мамлакатлар ўртасида дипломатик муносабатлар ўрнатилганининг яқинлашиб келаётган 30 йиллиги доирасида жорий йилда бўлажак ташрифларни юқори ва юксак савияда ташкил этиш муҳимлиги ҳақида фикр билдирилди. Хусусан, Қозоғистон Президенти Қосим-Жомарт Тўқаевнинг Қирғизистонга бўлажак расмий ташрифи ва Қирғизистон-Қозоғистон ҳукуматлараро кенгашининг Бишкек шаҳрида бўлиб ўтадиган навбатдаги йиғилиши муҳокама қилинди.\nУкраина атрофидаги вазиятга тўхталар экан, томонлар ихтилофни фақат сиёсий ва дипломатик йўл билан тезроқ ҳал этиш зарурлиги ҳақида бир овоздан фикр билдирди.


Гулнора Каримованинг номи Ўзбекистон элчилари рўйхатидан олинди\nЎзбекистон Ташқи ишлар вазирлиги расмий сайтида элчилар рўйхатидан мамлакатнинг Бирлашган миллатлар ташкилотидаги доимий вакили сифатида қайд этилган Гулнора Каримованинг номи олиб ташланди.\nВазирлик расмий сайтидаги рўйхатда Ўзбекистон Республикасининг БМТ ва Женевадаги бошқа халқаро ташкилотлардаги доимий вакили ўрни ҳозирча бўш қолмоқда.\nБунга эътибор қаратган Uzmetronom сайти, Гулнора Каримованинг элчилик лавозимидан қачон чақириб олингани ҳозирча номаълум қолаётганини ёзди.\nОзодлик Гулнора Каримованинг элчилик лавозимидан чақириб олингани ҳақидаги хабарга ойдинлик киритиш учун 24 апрел куни Женевадаги ваколатхонага боғланишга яна уринди.\nАммо, такрор ва такрор қўнғироқларга ваколатхонадан бирор жавоб олишнинг ҳозирча имкони бўлмади.\nБунга қадар New York Times газетаси “Ўзбекистон лидерининг соғлиги ҳақидаги миш-мишлар ворис ҳақидаги баҳсларга туртки бўлди” номли 6 апрел кунги мақоласида Гулнора Каримова элчилик лавозимидан кетгани ҳақида хабар қилган эди.\nЭндрю Крамер муаллифи бўлган мақолада: “Ислом Каримов саломатлиги тўғрисидаги мубҳамликларни эътиборга олган ҳолда” у Ўзбекистонда “ўзини янада каттароқ лавозимга ҳозирлаётган бўлиши мумкин”, дея ёзилган эди.\n“Помир тоғлари этагидаги ўрикзорлари, пахтазорлари ва тошдан қурилган қадимий шаҳарлари бўлган, демократик анъаналарга эга бўлмаган, Совет даврига қадар Россия подшоларига тобеъ бўлиб келган, хонлар бошқарган Ўзбекистонни ҳозирда жаноб Каримов бошқармоқда. Давлат раҳбарининг фарзанди ўсиб-улғайганидан сўнг ҳокимият Шимолий Кореядаги каби авлоддан-авлодга ўтадими ёки ҳукумат ичидагиларга топшириладими - буниси ҳозирча номаълум”, деб ёзганди, жумладан The New York Times.\nАммо, 8 апрел куни EurasiaNet мухбири билан сўзлашган БМТ Женева ваколатхонасидаги Ўзбекистон миссиясининг исми ошкор қилинмаслигини сўраган вакили Гулнора Каримова элчилик лавозимидан кетганига оид маълумотни рад этган.\n- Бу хабар ҳақиқатга тўғри келмайди. Гулнора Каримова хоним ҳозир ҳам Ўзбекистоннинг Женевадаги элчиси бўлиб ҳисобланади, - дея иқтибос келтиради ўзбекистонлик дипломат сўзларидан EurasiaNet нашри.\nАшулачи, дизайнер, дипломат ва бошқа кўплаб ҳунарлар соҳибаси бўлган Гулнора Каримова отасининг ўрнига даъвогарлик қилаётгани ҳақидаги тахминлар сўнгги пайтларда Ўзбекистондаги турмушни ёритувчи нашрларда кўп ёзилмоқда. Бундай эҳтимолни Гулнора Каримованинг ўзи ҳам истисно қилмаслигини айтган.\nЎзбекистонда Ислом Каримов ўрнига ким келиши мумкинлиги тўғрисидаги тахминлар амалдаги давлат раҳбари юрак хуружига учрагани тўғрисидаги хабар ортидан урчиган. Бу маълумотни 21 март куни мухолифатдаги Ўзбекистон Халқ ҳаракати ёйинлаган эди.\nХабарда Каримов 19 март куни миокард инфарктни бошдан кечиргани ва оғир аҳволда шифокор назорати остида қолаётгани айтилган. Ўзбекистон мухолифати бу хабар бир-биридан мустақил бир нечта манба томонидан тасдиқланганини таъкидлаган.\nКейинчалик бу хабарга таянган бошқа ахборот воситалари, жумладан, Rosbalt, RIA-Novosti, Fergananews каби нашрлар ҳам бу мавзуга тўхталган.\nБу нашрларда хабарнинг асоссизлигига кўпроқ урғу берилган. Хусусан, RIA-Novosti агентлиги бу хабарни Ўзбекистон президенти маъмурияти инкор қилганини ёзган.\nҚўшимча маълумот олиш учун Озодликни кузатиб боринг.


Ибодулла Мамажонов кейинги бир ой ичида Москвада ҳибсга олинган ўзбекистонлик иккинчи қочқиндир.\n- Сизларнинг ўзбек қонунларингизга кўра, экстремизм билан боғлиқ қандайдир жиноятлари учун ҳибсга олиш ҳақида қарор чиқарилди. У Братеевонинг бозорларидан биридаги текширув пайтида қўлга олинди. Мамажонов ҳақида Ўзбекистонга жўнатилган сўровномамизга жавоб келди, ҳақиқатан Ўзбекистонда қидирувда экан. Шу боис қонунга биноан уни қўйиб юборишга ҳаққим йўқ эди ва унинг ишини Нагатино прокуратурасига топширдим,- деди Ибодулла Мамажоновнинг дастлабки суриштирув ишларини олиб борган Братеево туман Ички ишлар бўлими терговчиси Игорь Захаров.\nМаълум бўлишича, терговчи Захаров бу ишнинг сохта эканлигини сезган ҳолда ўзи\nИнсон ҳуқуқлари институтининг “Бошпана ҳуқуқи” лойиҳаси раҳбари Елена Рябининага Ибодулла Мамажонов ҳақида хабар берган.\nБуни тасдиқлаган Елена Рябинина Мамажоновнинг иши терговчи Игор Захаровнинг қўлига тушганини омад, дея тарифлади. Рябининага кўра, акс ҳолда ўзбекистонлик қочқин тез кунлар ичида Ўзбекистонга экстрадиция қилиниши ҳам мумкин эди.\n- Қўлида қочқинлик мақомини олиш масаласи кўриб чиқилаётганини тасдиқловчи махсус гувоҳнома бўлишига қарамасдан, у Братеево ИИБсига келтирилган, ваҳоланки бу ҳужжат билан уни на экстрадиция, на депортация қилишга ҳақлари бор. Бўлимда унинг халқаро қидирувга берилгани аниқланган ва Ўзбекистонга “ажойиб” сўровнома юборилган: юборилган хужжатга Мамажоновнинг қочқинлик мақомини сўраётганлиги ҳақидаги гўвоҳнома ҳам илова қилинган, яъни бу билан бизнинг “халқпарвар” милициямиз (эндиликда полициямиз), қочқинлик мақомини сўраш принципини қўпол равишда бузган. Лекин Ибодулланинг инсофли терговчи Захаров қўлига тушганини ҳақиқатан катта омад, деса бўлади: шу тариқа унинг қаерда эканини аниқлаб олдик,- дейди ҳуқуқ фаоли Елена Рябинина.\nЕлена Рябинина полиция ва прокуратура ходимлари ҳуқуқ ҳимоячиларидан ҳибсга олинган қочқинларни яшириш ҳолатлари ҳам кузатилганини айтади. Унинг сўзларига кўра, Мамажоновни Ўзбекистон сўровига кўра экстрадиция қилиш жараёнини бошлаб ҳуқуқ-тартибот идоралари қатор Россия ва халқаро ҳуқуқ нормаларини бузган.\n- “Қочқинлар тўғрисида”ги Россия Федерал қонунининг 10 моддасига биноан, Россия Федерацияси ҳудудида қочқинлик сўраётган шахслар чиқиб кетган мамлакатига мажбуран қайтарилиши қатъий таъқиқланган;\n- БМТнинг 1951 йилда қабул қилинган “Қочқинлик статуси ҳақида”ги Конвенциясининг 33 моддасида айни таъқиқ белгилаб қўйилган;\n- Россия Конституциясининг 22 ва Россия Жиноят Кодексининг 108 моддаларига кўра, бирор шахс фақатгина суд қарорига биноан озодликдан маҳрум этилиши мумкин.\nШунингдек, ҳимоячиларнинг сўзларига кўра, Ўзбекистоннинг қийноқлар кенг қўлланадиган мамлакат экани маълум бўлгани боис Мамажоновни у ерга экстрадиция қилиш мумкин эмас. Елена Рябинина Страсбург суди Россия судлари қочқинларни Ўзбекистонга экстрадиция қилиш ҳақида чиқарган бир нечта қарорини бекор қилганини сэлатади: 2010 йилнинг июлидан ноябр ойига қадар Европа Суди томонидан Россияга қарши чиқарган тўртта қарордан учтаси аллақачон кучга кирган.\nИнсон ҳуқуқлари институти Ибодулла Мамажоновнинг ҳуқуқий ҳимоясини таъминлаш мақсадида экстрадиция ишларида юқори малакага эга адвокат Дарья Тренинани таклиф қилди.\nОзодлик билан суҳбатда адвокат Дарья Тренина ўз ҳимояси остидаги мижозининг қайси “жиноятлар” учун Ўзбекистон томонидан қидирилаётганини гапириб берди.\n- Унга Ўзбекистон Жиноят Кодексининг 216-чи ва 244-чи моддаларини бузганлиги ҳақидаги одатдаги айбловлар қўйилган. Мендаги маълумотларга кўра, Ибодуллаев мутлақо қонунбузарликка алоқаси йўқ. У жиноий ишларни содир этганлиги учун эмас, балки мафкуравий қарашлари ва фикрлари учун таъқибга учрамоқда. Ибодулла дўстларидан Москвада қочқинлик мақомини олиш мумкинлиги тўғрисида хабар топиб келган. Россияда эса ўтган йилнинг июл ойларидан бери майда-чуйда ишларни бажариб кун кечириб юрган,- дейди Мамажоновнинг адвокати Дарья Тренина.\nТренинанинг сўзларига кўра, Ўзбекистон ҳуқуқ-тартибот органлири томонидан 1995 йилнинг августида бедарак йўқолган андижонлик Абдували қорининг маърузалари ёзилган ва дўстларидан бирига тегишли бўлган ноутбук Мамажоновда аниқлангани айби қўйилмоқда.\nАдвокатга кўра, Ангренда Мамажоновнинг 2 ёки 3 нафар фарзанди билан рафиқаси қолган.\nТренина Россия Бош прокуратурасининг ўзбекистонлик Ибодулла Мамажоновни экстрадиция қилиш ҳақидаги қарори юзасидан судга арз билан мурожаат қилишини ва олдинги ишлар натижаларига кўра, бу иш ҳам ижобий якунланишига ишонишини айтди.\nИбодулла Мамажонов кейинги бир ой ичида Ўзбекистон сўровига кўра Москвада ҳибсга олинган иккинчи қочқин бўлди. 19 феврал куни Озодлик Москванинг Видное шаҳарчасида ҳибсга олиниб, озод қилинган ўзбекистонлик яна бир қочқин – тошкентлик Дилмурод Салимов ҳақида хабар берган эди.


Жамият 12 Октябрь 2017 69746\nИнсон саломатлиги Яратганнинг неъматидир. Айниқса, бошқалардан бенуқсон бўлиб, қўл-оёғингизнинг бут бўлишининг ўзи бебаҳодир. Орамизда бугун ана шу неъматдан бебаҳра, тақдирида бор бўлган синовли кунларга сабр қилаётган, ҳаётнинг қийинчиликлари билан курашиб келаётганлар кам эмас.\nЭндигина 12 ёшни қаршилаган Равшанбек ҳам ана шундай метин иродали болалардан бири. KUN.UZ таҳририятига шу ҳақда мактуб келганидан сўнг биз уни кўргани бордик, унинг оиласи билан суҳбатлашдик.\n“Қўли вақти-вақти билан оғриб турибди. Бироқ, дорисини олиб бера олмаяпмиз. Дадаси ногирон одам, уларнинг ҳам ҳозир мазаси йўқ. 2013 йилнинг 20 октябрь куни ўғлимни онамга ташлаб, ишлашга келгандим. Турмуш ўртоғим касал, рўзғорни эса тебратиш керак. Сўнг шундай даҳшатли хабар келди. Ўғлим онам билан бирга цехга борганида ўйнаб, қўлини дастгоҳга тиқиб қўйган. Қўли елкасидан кетган. Ўтган вақт давомида 3 марта жарроҳлик амалиётидан ўтказилди. Ҳозирда суяги ўсиб, операцияга тайёр ҳолда турибди. Энди буни кестирмай турибмиз, сабаби қўл қўйдирсак жарроҳлик амалиётида бирданига қиламиз, деб. Маблағ йўқлиги учун ҳозирча буни қила олмадик. Қўлни Ҳиндистон пойтахти Янги Деҳлида қўйдириш мумкин экан, ўзимизда бунинг иложи йўқмиш. Ҳамма ҳужжатларимиз тайёр, фақат пул йўқлиги учун бора олмаяпмиз.\nҚилмаган мурожаатим қолмади. Ҳеч қаердан натижа йўқ. Ўзим чойхонада ишлайман, идиш-товоқ юваман. Цехда ҳам ишладим, бироқ соғлиғим тўғри келмади. Қандли диабет хасталигига йўлиққанман. Тўрт нафар фарзандим бор. Ўғлим иккинчиси”, - дейди Равшанбек Алишеровнинг онаси Дилноза Полвонова кўзида ёш билан.\nРавшанбек ҳуқуқшунос бўлишни орзу қилмоқда. Ҳозирданоқ халқига хизмат қилишни қалбига олий мақсад қилиб тугиб қўйибди. Ниятлари, орзулари осмон бола.\n“Қўлимга нима бўлгани аниқ эсимда йўқ, вақти-вақти билан тушларимга кириб чиқади. Келажакда юрист бўлмоқчиман. Халқимга, одамларга хизматим, ёрдамим тегишини хоҳлайман”, - дейди унинг ўзи.\nРавшанбек айни кунда пойтахт Тошкент шаҳридаги 100-махсус интернет мактабида таҳсил олади. Ота-онасининг ягона орзуси – Равшанбекни даволатиш ва протез қўйиш.\nKUN.UZ Равшанбек учун хайрия акциясига старт беради. Азиз дўстлар, ёрдамингизни аяманг!\nАгробанк: 8600 0417 3596 5247 – POLVONOVA DILNOZA\nТелефон: (+99894) 687 87 09\n21:40 / 20.10.2017 28815\n22:55 / 19.10.2017 28967\n12:19 / 29.09.2017 25434


Танзила Норбоева Пак Бён Сок билан учрашди\n2021 йил 6 апрель куни Сенатда Ўзбекистон Республикаси Олий Мажлиси Сенатининг Раиси Танзила Норбоеванинг Корея Республикаси Миллий Ассамблеяси Спикери Пак Бён Сок билан учрашуви бўлиб ўтди. Бу ҳақда Сенат Ахборот хизмати хабар берди.\nБугун Олий Мажлис Сенати аъзоси, «Зарафшон» ва «Самаркандский вестник» газеталари бирлашган таҳририяти бош муҳаррири Фармон Тошев таваллуд топган кун.\nҚурол тўғрисидаги қонунчилик такомиллаштирилади\nШу кунларда Ўзбекистон Республикаси Олий Мажлиси Сенатининг Мудофаа ва хавфсизлик масалалари қўмитаси «Қурол тўғрисидаги қонунчилик такомиллаштирилиши муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш ҳақида»ги Ўзбекистон Республикаси Қонунини кўриб чиқмоқда.\nКорея Республикаси Миллий Ассамблеяси Спикери Ўзбекистонга расмий ташриф билан келади\nОлий Мажлис Сенати Раиси Танзила Нарбаева ва Қонунчилик палатаси Спикери Нурдинжон Исмоиловнинг Корея Республикаси Миллий Ассамблеяси Спикери Корея Пак Бён Сок билан учрашувларини ўтказиш режалаштирилган.\n«Маҳаллий давлат ҳокимияти тўғрисида»ги қонун лойиҳаси ишлаб чиқилди. Унинг аҳамияти нимада?\nАмалдаги Қонунда маҳаллий вакиллик ҳамда ижроия ҳокимияти билан боғлиқ нормалар умумлашган ҳолда баён этилган. Янги лойиҳада эса, ҳокимиятлар бўлиниши принциплари асосида халқ депутатлари кенгашлари ҳамда ҳокимлар билан боғлиқ моддалар алоҳида мустақил бобларда тизимлаштирилган. Халқ депутатлари Кенгаши назорати фаолияти ва шаклларининг...\nБугун Олий Мажлис Сенатининг Ёшлар, маданият ва спорт масалалари қўмитаси раиси Сайфуллаев Бахтиёр Сайфуллаевич таваллуд топган кун.\nОҳангаронга ким кўмир кули ёғдирмоқда?\n— «Янги Ангрен» ИЭС эртаю кеч устимизга кул кукунларини ёғдирмоқда. Томорқамизда помидор ва бодринг сингари сабзавот ва полиз экинлари етиштириш армонга айланганига бир неча йил бўлди. Буни қўйиб туринг, ҳовлимиз саҳнига гулу райҳон экишдан ҳам мосуво қилиндик. Бир тарафдан Мўминобод...\nЯқинда Навоий вилоятининг Навбаҳор туманидаги «Совунгар» маҳалласида яшовчи аёл ўзи ва 3 нафар қиз фарзандларининг жонига суиқасд қилгани билан боғлиқ ҳолат ижтимоий тармоқларда кенг муҳокамага сабаб бўлди\nТашқи қарз: мақсад нима, натижа-чи?\nБугунги кунда оммавий ахборот воситалари ва ижтимоий тармоқларда мамлакатимизга четдан жалб қилинган маблағлар, яъни ташқи қарз тўғрисида турли муносабатлар билдириляпти. Айниқса, айрим фуқароларимизда ташқи қарз нимага керак, эртага уни ким тўлайди, нима ҳисобидан тўлаймиз, деган фикрлар ҳам учрамоқда.\nЎзбекистон Республикаси Олий Мажлиси Сенати Фан, таълим ва соғлиқни сақлаш масалалари қўмитасининг 2021 йил биринчи ярим йиллик иш режасига асосан Сенатнинг Хотин-қизлар ва гендер тенглик масалалари қўмитаси билан биргаликда ўз жонига қасд қилиш ҳолатларининг олдини олиш ҳамда суицидга мойил бўлган...\nАдлия вазири китоб ва газеталарни ҳам истеъмол саватчасига киритишни таклиф қилди\nОлий Мажлис Сенатининг ўн учинчи ялпи мажлисида адлия вазири Русланбек Давлетовнинг 2020 йилда ҳуқуқий тарғибот ва маърифатнинг ҳолати ҳақидаги ахбороти эшитилди\nShowing 141-158 of 1,082 items.


PressReader - Biznes Daily Birzha (Exchange): 2017-11-09 - ИСЛОҲОТЛАРНИНГ ФАОЛ ИШТИРОКЧИСИ\nBiznes Daily Birzha (Exchange) - 2017-11-09 - ҲУДУД - Амир АЗИМОВ, Навоий шаҳар кенгаши депутати, доимий комиссия раиси.\nЮртимизда амалга оширилаётган ислоҳотлар, биринчи навбатда, инсон манфаатларини ҳимоялашга, унинг фаровон ҳаёт кечиришини таъминлашга, эзгу орзу-умидларини рўёбга чиқаришга йўналтирилган. Бунга айни кезларда 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси асосида олиб борилаётган ишлар мисолида яна бир бор ишонч ҳосил қилиш мумкин. Турли соҳаларда эришилаётган ютуқларда эса Навоий шаҳри аҳлининг ҳам ҳиссаси катта бўлмоқда. Масалан, жорий йилнинг дастлабки ярмида унда саноат маҳсулотлари ишлаб чиқариш ҳажми ўтган йилнинг шу даврига нисбатан 108,0 фоизга (Навоий кон-металлургия комбинати бундан мустасно) етди. Асосий капитални кўпайтириш учун 642,4 миллиард сўмга яқин миқдорда инвестициялар киритилиб, ўсиш суръати мутаносиб равишда 131,9 фоизга ошиши таъминланди.\nАлбатта, изчил давом эттирилаётган туб ислоҳотлар маҳаллий кенгашлар депутатлари зиммасига катта масъулият юклайди. Халқ депутатлари Навоий шаҳар кенгашининг Саноат, транспорт, қурилиш, коммунал хўжалик масалалари ва аҳолига хизмат кўрсатиш доимий комиссияси ана шуни эътиборда тутиб, давр билан ҳамнафас бўлишга, ижтимоий-иқтисодий тараққиётга доир ислоҳотларда фаол қатнашишга интилмоқда.\nКомиссия депутатлик корпусида фаолият юритаётган 6 нафар депутат иштирокида ўтказилаётган мажлисларда мазкур соҳалар раҳбарларининг ҳисоботлари ва ахборотлари тингланмоқда. Аҳолига транспорт ва алоқа хизматлари кўрсатиш даражасини ҳамда йўллар аҳволини таҳлил қилишга боғлиқ масалалар аввал жойига борилган ва рейдлар уюштирилган ҳолда ўрганилмоқда. Сўнгра атрофлича муҳокама қилиниб, аниқланган камчиликларни бартараф этишда яқиндан ёрдам кўрсатилмоқда.\nҲозирги даврнинг энг муҳим вазифаларидан бири тадбиркорликни ривожлантиришдан иборатдир. Бунинг учун ишбилармонлик муҳитини яхшилаш, кичик бизнес ва хусусий тадбиркорлик учун янада кўпроқ қулайликлар ва кенг шарт-шароитлар яратиш зарур. Доимий комиссиямиз шуни назарда тутиб, тадбиркорларни ташвишлантираётган муаммоларни бартараф этиш бўйича самарадор тизим жорий этган. Натижалар таҳлилига қараганда, у ўзини тўлиқ оқламоқда. Тадбиркорларнинг банклардан кредит олиш, терминаллар, пластик карталар, нақд пул, ер ажратиш, архитектура, қурилишга рухсат, кадастр ҳужжатларини расмийлаштириш каби муаммоларга оид мурожаатларининг аксарияти ижобий ечим топмоқда.\nАйни йўналишдаги масалалар муҳокамасига бағишланган навбатдаги йиғилишда Навоий шаҳри “Ягона дарча” маркази директорининг ҳисоботи тингланди. Унинг айтишича, жорий йилнинг дастлабки ярмида марказга 1515 та тадбиркорлик субъектидан 16 турдаги давлат хизматлари бўйича талай мурожаатлар келиб тушган. Шундан 422 таси газ, сув, электр энергияси таъминотига, 74 таси канализацияга, 208 таси алкоголли маҳсулотларни дўконлар ва умумий овқатланиш шохобчаларида сотиш учун, 64 таси қурилиш-монтаж ишларини амалга ошириш учун рухсат олишга, 279 таси бино-иншоотларга ва кўп йиллик дарахтларга эгалик ҳуқуқини, 364 таси ипотека ва бино-иншоотларга тегишли ипотека тўғрисидаги шартномаларни давлат рўйхатидан ўтказишга, қолганлари объектни қайта ихтисослаштириш ва реконструкция қилишга, турар жойни нотурар жой тоифасига ўтказишга, ер участкасига гувоҳнома олишга, ташқи рекламани жойлаштиришга, ўрмон фондига кирмайдиган дарахт ва буталарни кесиш учун ижозат беришга оид мурожаатлардан иборат бўлган. Ариза-шикоятлар ва таклифларнинг барчаси давлат хизматлари кўрсатувчи ташкилотларга электрон шаклда жўнатилган.\nБундан ташқари, “Ягона дарча” маркази томонидан 957 та якка тартибдаги, 81 та оилавий тадбиркорлик субъекти рўйхатдан ўтказилган. Мутасадди ташкилотлар билан ҳамкорликда тадбиркорлик субъектлари сув, газ ва электр энергияси манбаларига уланиши учун техник шартлар расмийлаштирилгани, янги ишлаб чиқариш, савдо ва маиший хизмат кўрсатиш объектлари фойдаланишга топширилгани улар фаолият юритишлари учун имконият яратган.\nПрезидентимизнинг 2017 йил 14 февралдаги “2017-2018 йилларда минтақавий автомобиль йўлларини ривожлантириш дастурини амалга ошириш чора-тадбирлари тўғрисида”ги қарорига мувофиқ, 2019 йилга қадар республикамиз бўйича жами узунлиги 5454 километр, Навоий вилоятида 216 километр, Навоий шаҳрида эса 12,8 километр автомобиль йўллари таъмирланиши режалаштирилган. Доимий комиссия йиғилишида бу вазифаларнинг шаҳарга тааллуқли қисми нечоғли бажарилаётгани кўриб чиқилди. Шу асно ҳудудда йўловчиларга транспорт хизмати кўрсатиш маданияти юксалгани, бу маҳаллий иқтисодиётни мустаҳкамлашга катта ҳисса бўлиб қўшилаётгани эътироф этилди. Айни чоғда, кўчаларга огоҳлантирувчи белгилар ўрнатилганига қарамай, аксарият ҳайдовчилар тез ҳаракатланишаётгани, бу охир-оқибат йўллар сифатига путур етказаётгани, бошқа ҳайдовчилар ҳамда пиёдалар ҳаёти ва соғлиғига хавф туғдираётгани эслатиб ўтилди.\nЯна бир гап. Навоий ҳар томонлама ривожланган шаҳар бўлиши билан бир қаторда, экологик муаммолардан холи эмас. Бу масала ҳам доимий комиссия эътиборидан четда қолаётгани йўқ. Шаҳарда атроф-муҳитни ва аҳоли саломатлигини муҳофаза қилиш ишлари қай даражада йўлга қўйилгани, табиий ресурслардан қандай фойдаланилаётгани, ҳудуддаги саноат корхоналарининг экологик мусаффоликка салбий таъсири атрофлича ўрганиляпти. Турли ташкилот-муассасалар билан ҳамкорликда ишлаб чиқариш жараёнида ҳосил бўладиган зарарли чанглар, газ ва чиқиндилар келтириб чиқарадиган муаммолар таҳлилига бағишлаб ўтказилган тадбирлар ёшларнинг экологик билим ва маданиятини юксалтиришга, атроф-муҳит муҳофазасига масъул шахслар ва фуқаролар масъулиятини янада оширишга хизмат қиляпти.


«Тез кунларда фонд шаффофлиги нуқтайи назаридан янги сифат кўрсаткичига ўтилади», – деди диний соҳадаги ваколатли орган расмийси.\nДин ишлари бўйича қўмита раисининг биринчи ўринбосари Музаффар Комилов «Вақф» фонди даромад ва харажатларини шаффофлаштириш ҳақидаги саволга жавоб қайтарди.\n«Ҳақиқатан ҳам «Вақф» фонди ҳақида турли гап-сўзлар кўпайиб кетди. Бу нарсаларга чек қўйиш керак. Икки томонга туриб олиб, бир-бирига тош отишмас, бир-бирини қўллаб-қувватлаш керак.\nФонд ҳақидаги гап бекорга эмас. Бекорга урғу бермадим. 100 йилдан кейин тикланган диний ва миллий қадриятга айланган ушбу йўналишимизни ривожлантиришимиз керак. Шунинг учун ҳам фонд таркибида ўзгаришлар бўлди. Ҳозир жойлардаги фонд филиаллари ходимларини ҳам кўриб чиқяпмиз. Бу – кимдир айбдор деган нуқтайи назардан эмас, балки бу давр талаби ва фонднинг ишини такомиллаштириш эҳтиёжи пайдо бўлгани учун.\nФондни обрўсизлантириш борасида, билмадим… кимларнингдир қўли бордир бу борада ёки бошқача ҳолатми. Шаффофлик масаласида топшириқлар берилган, аслида ҳозир ҳам фонднинг сайтига кириб кўрса, у ердаги молиявий ҳаракатларни, кунлик тушумларни кўриб бориш мумкин.\nШундай бўлса ҳам талабдан келиб чиққан ҳолда, сайтни такомиллаштириб қўшимча дастурлар орқали ҳар ким ўзи тақдим қилган маблағ ҳаракатини ҳам кузатиб бориши имконини берадиган дастурлар юкланяпти. Тез кунларда фонд шаффофлиги нуқтайи назаридан янги сифат кўрсаткичига ўтилади», – деди Музаффар Комилов 10 декабр кунги матбуот анжуманида.\nЭслатиб ўтамиз, Ўзбекистон мусулмонлари идораси ҳузуридаги «Вақф» хайрия жамоат фонди 2018 йилда ташкил этилган эди. Диний-маърифий соҳада кўмаклашиш, масжидларни ободонлаштириш, имом-хатиблар ва ноибларни моддий қўллаб-қувватлаш фонднинг асосий вазифаларидан саналади.\nНоябрь ойида фондга янги раҳбар тайинланди. Шайхонтоҳур туманидаги «Шайх Зайниддин» жоме масжиди имом-хатиби Яҳё Абдураҳмонов «Вақф» хайрия жамоат фонди бошқарув кенгаши раиси вазифасида иш бошлади.\n15:48 / 02.01.2021\n«Вақф» фонди эҳсонларни Қорбобо ёрдамида тарқатган Қумқўрғон тумани ҳокимлиги масъулларини бефаросатликда айблади


Наманганлик тўрт эгизак гувоҳномали бўлди - hudud24.uz\n2021, 19-Aprel | 10:50\nБош саҳифа Янгиликлар Маҳаллий Наманганлик тўрт эгизак гувоҳномали бўлди\nНаманганлик тўрт эгизак гувоҳномали бўлди\n09:37 / 04-07-2020\nҲаётда шундай янгиликлар бўладики, кўз кўриб, қулоқ эшитса ҳам ишонмайди одам. Ижтимоий тармоқларда 4 эгизак ҳақидаги хабарлар чиндан унинг фойдаланувчиларини лол қолдирди. 4 ўғил эгиз фарзандларни дунёга келтирган 30 ёшли поплик Мадинахон Икромова ўзи ҳам бундай хушхабарга тайёр эмасди. Шифокорларнинг таъкидлашича, болалар соғлом. 1-бола 902 грамм, 2-бола 1360 грамм, 3-бола 1701 грамм, 4-бола эса 1400 грамм вазнда туғилган.\nАйниқса, отанинг қувончи чексиз. Баҳодир Ҳозиров бир кунда тўрт ўғилнинг отасига айланди. Ота-оналар фарзандларига Абдуллохон, Абдураззоқхон, Абдураҳмонхон, Абдубоситхон деб ном беришди. ДХА Наманган вилоят бошқармасига қарашли 1-сонли ФҲДЁ бўлими ходимлари тўрт ўғлоннинг ота-онасига туғилганлик ҳақидаги гувоҳномаларни сайёр тарзда топширдилар.\nНаманган шаҳар ФҲДЁ бўлими мудираси Нодира Оббидинованинг таъкидлашича, у 10 йиллик фаолияти давомида эгизак ва уч нафар туғилган болаларга гувоҳномалар берган. Аммо биринчи бор тўрт болага ҳужжат тақдим этиши. Ғоятда завқли ва маъсулиятли юмуш.\nАйтмоқчи, Наманган вилоятида ўтган ҳафтада ҳам Чортоқда Фотима, Зуҳра, Ҳусанбойлар дунёга келишган. Уларга ҳам Чортоқ туман ФҲДЁ бўлими томонидан туғилганлик ҳақидаги гувоҳномалар сайёр тарзда топширилди.\nАввалги мақола4 – 5 июль кунлари “Тошкент” автовокзалидан 9 та йўналишда автобус қатновлари амалга оширилади\nКейинги мақолаҚамоққа етаклаган 7 туп ўсимлик


Қандай қилиб ноябрь учун ЭҲФни бугун тақдим этишга улгуриш мумкин? | BUXGALTER.UZ\nҚандай қилиб ноябрь учун ЭҲФни бугун тақдим этишга улгуриш мумкин?\nДСҚ бухгалтерларни ноябрь учун ЭҲФни 14.08.2020 йилдаги 489-сон ВМҚга 2-иловада белгиланган муддатларда тақдим этиш кераклиги ҳақида огоҳлантирган. Яъни – 10 декабрга қадар. Шундан кейин ЭҲФ тизимининг тегишли функционалидан фойдаланиш имконияти бўлмайди. Бироқ ЭҲФ шаклларидаги янгиликлар туфайли экспертларнинг фикрича, ушбу муддатларни, ҳеч бўлмаганда декабрга нисбатан кўчириш мақсадга мувофиқдир. Buxgalter.uz ушбу ғояни қўллаб-қувватлашди.\nГулнора ЭРГАШЕВА, солиқ маслаҳатчиси:\n- Ҳисобварақ-фактура шаклига иккита устуннинг киритилиши том маънода кўп бухгалтерларнинг ишини издан чиқариб юборди. Ушбу иккита устуннинг пайдо бўлиши ҳақида 4 декабрда жума куни кечқурун, кўп бухгалтерлар уйга томон йўлда эканликларида эълон қилинган. Душанба куни кўп ЭҲФ операторлари янгиланган шакл билан ишлашга техник жиҳатдан тайёр эмасдилар. Хусусан, менинг ўзим ҳисобварақ-фактураларни тақдим этишга улгуриш учун соат тунги 3 да турдим. Бироқ ҳисобварақ-фактурани жўнатишга уринишда тизим хато бериб, товар кодини тақдим этишни талаб қилди ва ҳужжатни қораламага сақлади.\nЭҲФнинг етакчи операторлари ўз тизимларини созлай олишди ва ўз мижозларига бу билан қандай ишлашни фақат куннинг иккинчи ярмига келиб тушунтира олишди.\nБунда ҳаммаси ҳам бунчалик осон бўлиб чиқмади, қўшимча созлашни талаб этади... Товарлар ва хизматларнинг ягона электрон классификаторини ишга туширишда олиш мумкин бўлган кўникмалар, янги вазифаларни ҳал қилиш учун ниҳоятда етарли эмас эди.\nБунинг устига биринча марта доим кўпроқ вақт талаб этади, ҳатто бу пайтда шунчаки бўлмаган яхши аниқ йўриқнома билан ҳам. ДСҚ колл-марказида ҳам, Янги технологиялар ИАМда ҳам бу билан қандай ишлашни аниқ ва тушунарли тарзда тушунтира олмаганликлари вазиятни мураккаблаштирди.\nУмуман, фақатгина кечга бориб, тушуниб олганлар ва операторлари ЭҲФни созлаганлар биринчи электрон ҳисобварақ-фактураларни жўната олишди. Кўп ҳисобварақ-фактураларни тақдим этишлари зарур бўлган ва реализация қилинадиган товарларнинг катта рўйхатига эга бўлган бухгалтерлар ҳам ҳавас қиладиган вазиятда бўлишмади.\nҲа, ДСҚ: “мазкур янгилик экспериментал тартибда жорий этилмоқда ва электрон ҳисобварақ-фактуралар тизимида товарларни аниқ ҳисобини юритишга кўмаклашади. Солиқ органлари ЭҲФни тўлдириш жараёнида идектификация коди ва штрих кодидан фойдаланмаётган субъектларга нисбатан маъмурий жазо чоралари қўллашмайди” деб хабар берди. Бироқ, ахир ҳақиқатда, товар кодини кўрсатмасдан, контрагентга ҳисобварақ-фактурани жўнатиб бўлмайдику. Бу – маъмурий жарима олишга қараганда жиддийроқ муаммо!\n8 декабрь эса – Конституция куни – байрам.\nБугун ноябрь ойи учун ҳисобварақ-фактура тақдим этишнинг сўнгги куни эканлиги келиб чиқади. Ахир бухгалтерлар орасида айнан бугун янгиликка дуч келадиганлари кўп бўлади!\nМенинг фикримча, Давлат солиқ қўмитаси барча ушбу ўзига хос хусусиятларни эътиборга олиши, ҳар қандай янлилик – бу стресс эканлигини инобатга олишлари ва ноябрь ойи учун ЭҲФни жўнатиш имкониятини яна бир неча кунга узайтиришлари керак. Ёки умуман – ушбу янгиликни 2021 йилнинг январь ойига кўчириш керак.\nАсқар ИСМОИЛОВ, «Венкон» компания раҳбари («Дидокс» ЭҲФ оператори):\n- Ҳа, илгари ДСҚ томонидан тарқатилган хабардан келиб чиқсак, эртага – 10 декабрь – ноябрь ойи учун электрон ҳисобварақ-фактура тақдим этишнинг сўнгги куни. Ва ҳақиқатан бугун ҳамма бухгалтерлар ҳам ушбу вазифани уддалай олишмайди деган хавф мавжуд.\nМураккабликлар ҳисобварақ-фактураларга товарнинг МХИР коди ва штрих коди учун - иккита янги устун киритилиши туфайли юзага келмоқда. Бунда МХИР кодини кўрсатмаган тақдирда ҳисобварақ-фактура жўнатилмаяпти.\nКўпчиликда ҳали ҳам ЭҲФни жўнатишнинг имкони бўлмаяпти, сабаби одатдаги дастурларни созлашни ҳар доим ҳам тез бажариб бўлмайди. Мисол учун, 1С дан ишлайдиганлар катта мураккабликларга дуч келишди. 1-2 кунда бир вақтда бизда ушбу янгиликни интеграция қилишда бўлган мингта корхонада дастурни янгилаш, жисмонан имконсиздир.\nМутахассисларимиз томонидан тайёрланган йўриқномага қарамай, колл-марказга кўплаб мурожаатлар тушган. Саволлар турлича ва ҳар доим ҳам уларга аниқ жавоб бериб бўлмаяпти. Жавоби бўлмаган, биз учун энг мураккаб бўлган савол қуйидагичадир: “Қандай асосга биноан сиз «Дидокс»га МХИР кодисиз биз ЭҲФни жўната олмайдиган бундай чекловни қўйдингиз?”.\nШу боис ўйлайманки, ёки ноябрь ойи учун ҳисобварақ-фактураларни тақдим этишни эртанги кун билан чеклаш лозим эмас, ёхуд – ЭҲФни МХИРни кўрсатмасдан жўнатиш имконини бермайдиган чекловни олиб ташлаш зарур. Бироқ бу ечим ЭҲФ операторларига боғлиқ эмас ва роуминг-оператори - «Янги технологиялар» ИАМдан келиб чиқиши керак. Биз мазкур ҳолда фақат регулятор қабул қиладиган қарорнинг ижрочисимиз.\nБунинг устига фикримча, 14.08.2020 йилдаги 489-сон ВМҚга 2-иловани такомиллаштириш зарурати етилди. Амалиёт ушбу НҲҲга ёзиш лозим бўлган қатор масалаларни кўрсатди. Шу жумладан – ҳисобварақ-фактуралар шаклини унга товарнинг МХИР ва штрих коди учун киритилган устунларни инобатга олган ҳолда ўзгартириш.\nҲисобварақ-фактураларни тузувчиларга ёрдам тариқасида buxgalter.uz ўз экспертларининг тажрибасига таянган ҳолда ўзининг амалий тавсияларини тузди. Ундан – бу ерда фойдаланиш мумкин. Умид қиламизки, у сизга бугун ноябрь ойи учун барча ҳисобварақ-фактураларни тақдим этишда ёрдам беради.\nЯна умид қиламизки, бажариш мажбурий бўлган янги нарсаларни киритган ҳолда регулятор кейинчалик:\nА) масаланинг техник жиҳатини инобатга олади (бухгалтерга дастурни янгилаш, аниқ қадамма-қадам йўриқнома ёзиш ва ҳ.к. учун етарли вақт бериш);\nБ) аввал янгиликни қонунчилик даражасида қабул қилади ва шундан кейин ҳисобварақ-фактураларни тақдим этишнинг амалдаги тизимини – техник жиҳатдан ўзгартиради.\nОлдиндан ҳисобварақ-фактурани тақдим этиш мумкинми\n«Кечикаётган» ЭҲФ муаммосини контрагент билан тузилган шартномада ҳал этиш мумкин\nНоябрь учун электрон ҳисобварақ-фактураларни тақдим этишнинг сўнгги куни – кечиктирилди\nҲисобварақ-фактура қанча муддатда тақдим этилиши лозим


ЎзА - Пандемия давридаги инфодемия: коронавирусдан кучли бўлган вирус одамларни маҳв этмоқда\nПандемия давридаги инфодемия: коронавирусдан кучли бўлган вирус одамларни маҳв этмоқда\nОқ халатли шифокорлар коронавирусга қарши курашаётган бўлса, виждонли журналистлар эса «ёлғон», «фейк» вируслар билан олишиб келмоқда. Коронавирус дунёни забт этиб бораётганига 8 ой бўлди. 2019 йилнинг декабрь ойида илк бор аниқланган COVID-19 вируси ҳақида бугун эшитмаган одам топилмаса керак. Коронавирус ва унинг даволаниши юзасидан тарқалган ёлғон ва фейк маълумотлар касалликданда тезроқ тарқалмоқда.\n2020 йилнинг февраль ойидан бугунги кунгача халқаро фактчеккер журналистлар томонидан 3800 фейк маълумотлар ўрганилиб, уларни ҳақиқатга тўғри келмаслиги исботлаб берилган. Афсуски, журналистлар назаридан четда қолганлари ҳам талайгина. Ҳозирда ҳам турли давлатларда коронавирусдан нотўғри даволаниш бўйича чиқаётган фейк хабарларни фактчеккерлар «тозалаш» билан овора бўлишмоқда. Коронавирусдан даволаниш бўйича тарқалган ёлғон маълумотлар оқибатида нотўғри даволаниб ҳалок бўлганлар ҳам топилади. Мисол учун Эронда 7 нафар киши мэтил спиртини COVID-19 вирусидан даво деб, ичиб ҳалок бўлган. Бу каби мисолларни кўплаб топиш мумкин.\nБугунгача турли давлатларда журналистлар сигир пешоби, оқартирувчи, тозаловчи воситалар истеъмоли коронавирусни даволамаслигини исботлаб беришларига тўғри келди.\nБирлашган Миллатлар Ташкилоти Бош котиби Антониу Гутерриш фейк хабарларни оғуга қиёслади ва журналистларни оммавий ахборот воситаларини факт ва далиллар билан тўлдиришга чақирди. “Инфодемия шиддатли тус олмоқда. Сохта тиббиёт ва нотўғри даволаниш бўйича «маслаҳат»лар кўпайиб бормоқда. Фейк хабарлар вирусдан ҳам тезроқ тарқалиб, одамларни зарарламоқда. Бутун дунё бу «ёлғон вирус»га қарши курашда бирлашиши керак”, дейди Гутерриш.\nҚуйида сизни шу вақтгача коронавирус ҳақида тарқалган фейклар силсиласи билан таништирамиз.\n"БСЖ вакцинаси билан эмланганлар коронавирусга йўлиқмайди.”\nУшбу маълумот ҳам интернетда яшин тезлигида тарқалди ва одамларга кўнглига оз бўлсада хотиржамлик киритди. Бироқ, «БСЖ» вакцинаси билан эмланганлар коронавирусни енгил ўтказиши шунчаки тахминлар бўлиб, тўлиқ илмий асосини топмади. Тахмин, дея қаралган фикр ахборот майдонида исботланган илмий қарашга айланиб кетди.\n"Коронавирус эркакларда бепуштликни чақиради"\nХитойнинг Хубей вилояти ахборот сайти ушбу хабарни жойлаган ва бир неча соатлардан сўнг уни олиб ташлаган. Аммо, шу соатлар ичида хабар дунёнинг тенг ярмига тарқалиб, одамларни ишонтиришга улгирган. Журналистлар эса ҳеч қандай асосга эга бўлмаган ушбу «илмий назария»ни одамларга далиллар билан ёлғон эканлигини исботлаб беришга мажбур бўлганлар.\n"Ерқалампир, саримсоқпиёз, занжабил коронавирусни даволайди"\nФактчекер журналистлар энг кўп олишган фейклар сирасига саримсоқпиёз, ерқалампир, занжабил каби маҳсулотларнинг коронавирусдан ҳимоя қилиши ҳақидаги хабарлар бўлса керак. ЖССТ ҳеч қандай озиқ-овқат маҳсулоти вирусдан ҳимоя этмаслигини маълум қилди. Даво сифатида тавсия қилинаётган айрим маҳсулотлар эса баъзи одамларда аллергик реакция чақириши ҳам мумкин.\n"Эҳтиёт бўлинг бугун кечаси вертолётдан туриб дори сепилади"\nТелеграм ва фейсбук ижтимоий тармоқларида вертолётда дори сепилиб дезинфекция қилиниши ҳақидаги хабарлар кўпайди. Баъзида, хабарлар мазмунига қараб, унинг муаллифларини фантазиясига тан беради киши. Бу каби одамларни манипуляция қилувчи ахборотларга турли давлатларда тегишли идоралар бир неча маротаба расмий муносабат билан чиқиш қилишига тўғри келди.\n“Қон гуруҳи II бўлган одамлар коронавирусга тез чалиниши мумкин”\nУшбу назарияни Россиянинг РИА Новости ахборот агентлиги тарқатган ва бошқа сайтларга ишонч билан ёйилишига манба бўлган. Аммо, РИА Новости ахборот агентлиги таянган манба ҳеч қандай жиддий илмий текширув институти интернет сайти эмаслиги исботланди.\n"Коронавирус Ухандаги лабораторияда ихтиро қилинган"\nНеча юзминглаб одамларнинг умрига зомин бўлган коронавирус Хитойнинг Ухан вилоятида лабораторияда ишлаб чиқилгани ҳақидаги хабарлар ҳам ОАВда тарқалди. Аммо, ушбу маълумот ҳам илмий далиллар билан исботлаб берилмади. Ухан лабораториясида ишлагани айтилган япониялик олим ҳеч қачон Уханга бормаган бўлиб чиқди. Шунингдек, биологлар коронавирусни сунъий яратилмаганини айтишмоқда.\nКоронавирус ҳақидаги ёлғонлар фош этиб борилсада, одамларни зарарлаб, ишонтириб улгирмоқда. Бугун дунё ҳамжамияти пандемия ва инфодемия қаршисида нисбатан кучсиз бўлиб қолмоқда.